**2.**

**ПРАВНИ АСПЕКТИ НА ИНФОРМАЦИОННИТЕ И КОМУНИКАЦИОННИ ТЕХНОЛОГИИ**

Информационните и комуникационни технологии /ИКТ/ най-общо включват предаването на сигнали в дигитален вместо в аналогов вид, което позволява компресията на сигнала, т.е. увеличаването на възможностите за съхраняване, получаване и излъчване на текст, образ и звук /на огромно количество информация/.  
Главен компонент на новите технологии /т.нар. комуникационна революция/ е комбинацията между компютър, телевизия и телекомуникациите, които формират информационните магистрали /например Интернет/. ИКТ дават своето, както положително, така и отрицателно отражение в развитието на съвременната общност /международна и национална/. От една страна са възникнали редица нерешени проблеми с правата на човека /дистанционно обучение, достъп до световното културно наследство и т.н./, а от друга, базата данни и уебстраниците променят традиционните форми на управление в телеуслугите, телешопинга, теле-банковото дело, телекомуникациите и особено в информационно-комуникационния сектор /развиващ се много по-бързо от другите/.

Най-големият недостатък на информационните магистрали е неравнопоставеността на хората на достъпа до тях, т.е. наличието на съвременно оборудване, наличието на електричество, телекомуникационни мрежи и т.н. Непрекъснато увеличаващата се бедност / между хора и държави/ на фона на развиващите се нови ИКТ, вече формират и нов вид бедност и нарушаване на правата на човека /преди всичко формирането на нов вид дискриминация - информационна/.  
В киберпространството е застрашено и правото на личен живот, конкретно произтичащо от количеството данни, съдържащи се в компютърната памет, засягащи всеки човек - фирмени и други финансови интереси, семейно положение, здраве, електронна поща и други, с които се злоупотребява на различни нива.  
Този процес ще се задълбочава, тъй като е налице тенденция за сливане на банките от данни, съдържащи персонална информация като напр.: полицейски досиета; митнически декларации; данъци върху дохода; кредитни записи; здравни картони, застраховки и т.н. РАЗКРИТИЕТО ЗА ЛИЧНИТЕ ДАННИ ВЪВ ФБ, ВАЙБЪР И ДР. СПАМОВЕ ОТ БАНКИ С КОПИРАНА СТРАНИЦА И ПОТВЪРЖДАВАНЕ НА ПРОФИЛА.

Отсъствието на необходимия контрол дава възможност за сериозни нарушения на правата на човека, което в литературата се квалифицира като “ново информационно потисничество”.  
Друго непряко нарушаване на правата на човека, свързано с потисничеството чрез информация, е задълбочаването на процеса на монополизирането на средствата за масова информация от определени медийни групи, позволяващо им да контролират медиите и съответно информацията, която да достига до населението /т.е. да бъдат манипулирани/ и да бъде моделирано общественото мнение. Изкривената /избрана, частична, непълна и т.н./ информация може да бъде реална заплаха за други права на човека.  
Форма на потисничество чрез ИКТ е също така и използването на методите за психологически тормоз, които предизвикват психологически реакции на ужас, страх, дезориентация или чрез зомбиране на населението /или на части от него/. С използването на Интернет за разпространяването на аморални материали /порнографски, педофилски, прорасистки и др./ възникват редица проблеми, свързани с правата на човека и законодателствата /напр. предварителна регистрация, цензура и т.н./. В това отношение международната общност вече реагира, като през 1996 г. ООН прие Правилник за почтеност в комуникациите, съгласно който за “непочтена” информация в уебстраниците се предвижда лишаване от свобода до две години или глоба.  
Елемент на нарушаването на правата на човека и конкретно на правото на информираност се съдържа в патентното право по отношение на ИКТ.  
Патентното право защитава притежателя на интелектуална собственост /открития, изобретения и т.н./, като на практика се прикрива информацията от обществеността, която не може да прецени дали откритието е полезно за нея. Така например би могло да се накърни правото на всяко лице за физическо и душевно здраве /предвидено в чл. 12 на МПСИКП/, ако се открие лекарство срещу СПИН. В това отношение възникват два проблема: първо, скриването на откритието; второ, достъпа до него /ако цената е твърде висока, то социално слабите не могат да си позволят да си го купят/. В това отношение и особено с патентоването на ИКТ, свързани със здравеопазването, е необходимо да се намери балансът на интересите. От една страна да се защити тайната на патента, а от друга, да се отчете интереса на общността, особено в здравеопазването. Едно от най-важните, т. нар. “трето поколение” човешки права /т.е. колективни права/ е правото на информация, съгласно което всички хора имат право на пълен и свободен достъп до потока от информация, особено по въпросите пряко засягащи техния живот, сигурност и здраве. Огромният проблем, който съществува е ефективната защита на човечеството срещу злоупотреба с информацията от правоимащите и притежателите й. Свободният поток от информация трябва да бъде опазван и защитаван с всички сили и средства, съгласно резолюцията на ЮНЕСКО, в която като водещ принцип на Интернет се издига свободата на изразяване на информация.

Според международната общност е необходим консенсус по основните морални, правни и социални проблеми. Това е становището, постигнато в Монако през 1997 г. на Международния конгрес за моралните, правните и социални аспекти на дигиталната информация /INFO-ETNICS/. Това е само началото, което не решава редица значими въпроси като напр.: демократизация на достъпа до новите ИКТ; запазването на електронната конфиденциалност; защитата срещу електронното пиратство и нарушаването на правата на авторите; защита на централната банка от данни; защита срещу монополизирането на средствата за масова информация; степента на запазването на технологичните тайни; защитата на правата на човека да се ползва от достиженията на науката; достъпа до най-новите изследвания, до библиотеки и до научните периодични издания.

**Икономическа и социална значимост на ИКТ сектора**

Секторът на информационните и комуникационни технологии (ИКТ) е двигателят на всяка модерна и развита икономика. През последните години на ИКТ сектора се дължат 5 до 6% от общия БВП на ЕС, като този дял продължава стабилно да расте. ИКТ са движещата сила за икономическия растеж и иновациите, а ИКТ индустрията има основна роля в европейската икономика. Поради тази причина и Европейският съюз (ЕС) води устойчива, последователна и много амбициозна политика в областта на информационните и комуникационни технологии и телекомуникациите. Това е и причината ИКТ да заемат централно място в политиките на ЕС, касаещи растежа, конкурентоспособността и устойчивото развитие. ИКТ са и ключовият фактор за успеха на Лисабонската стратегия за създаване на растеж и заетост. Факт е, че ЕС и неговите страни членки отделят все по-голямо внимание на развитието на сектора на информационни и комуникационни технологии и ролята му за постигане на благосъстояние за гражданите си. На развитието и ефективното управление на тези технологии се възлагат големи надежди за преодоляване на множество технологични, икономически и все повече - социални проблеми. От доста време в ЕС се акцентира върху изоставането на Европа по показателя “заделени за изследвания в ИКТ средства”, който е около 18% от всички средства за изследвания (в САЩ и Япония този дял през последните години е около 30%). В допълнение на това бурният икономически растеж на Азия продължава – днес Индия е важен играч на пазара на софтуер, а Китай се налага като един от главните производители на електрониката. При все това всички тези конкуриращи се икономически зони са по-хомогенни от Европа по стандарти и регулаторна рамка, което е плюс пред фрагментирания европейски пазар, който все още не е достатъчно единен. Едно е безспорно - в 21в. е всепризнато разбирането, че ИКТ са двигателят на икономически растеж. Поради факта, че тези технологии присъстват във всяка индустрия, търговия и държавно управление, иновациите чрез ИКТ са задължителни за подобряване на производителността, разработването на нови стоки и услуги, както и за модернизиране на обществените услуги и посрещане на социалните предизвикателства.

**Области на въздействие на ИКТ**

Информационните и комуникационни технологии имат най-голямо въздействие в три ключови области:

 За нарастване на производителността и иновациите;

 За модернизация на публичните услуги като здравеопазване, образование и транспорт;

 За развитие на науката и технологиите, където правят възможно сътрудничеството и достъпа до информацията.

Европа днес среща много предизвикателства в области като здравеопазване, социално включване, енергетика, околна среда, транспорт, образование, сигурност. Във всички тях информационните и комуникационни технологии имат значително въздействие и чрез физическото си внедряване, което има много положително ефекти върху продуктите, процесите и системите, които тези сфери произвеждат, и върху процесите на търсене и вземане на решения в тези различни и на пръв поглед независими от ИКТ сектора области.

ИКТ са основният фактор за развитие на бизнеса, такъв, какъвто е възможен той днес. ИКТ са и основната движеща сила на съвременната индустрия и предпоставка за нейната висока производителност и конкурентоспособност. ИКТ са и източник на иновациите, а колкото една икономика е по-иновативна и оприентирана към използването на ИКТ, толкова е по-вероятно тя да е и по-конкурентна. И двете – бизнеса и индустрията – се оптимизират и добиват допълнителна производителност в следствие от внедряване на ИКТ. Затова на ИКТ се възлагат големи надежди и за бизнеса, и за индустрията, и за осигуряването на по-добри условия на живот.

В кои други сфери информационните и комуникационните технологии играят основна роля?

**Виртуална реалност**

Едно от най-вълнуващите възможности за днешното общество е възможността то да ползва ИКТ като връзка между реалния и виртуалния свят. Например много компании днес инвестират в дигитални технологии, за да изработват продуктите си по поръчка, да превземат по-големи пазари и се възползват от синергии между физическите и онлайн дейности. В индустриалния дизайн някогашните глинени модели се заменят от “дигитални заводи”, където се произвежда чак след като съставните елементи на продукта и целия производствен процес е симулиран и оптимизиран чрез техники за виртуална реалност. В транспорта и логистиката пък мониторингът на пратките в реално време води до по-кратки вериги за доставка, по-ниски разходи и по-високо качество на обслужването. Същите ефекти могат да се очакват за мобилността като цяло, когато транспортните средства и пътищата бъдат свързани чрез сензори и камери към софтуер за мониторинг и визуализация. Развлекателната индустрия е друга област, която все повече се ползва от технологиите – пример са симулационните техники, които свързват реални места и образи с неограничените възможности на виртуалната реалност.

 **Социални мрежи и услуги**

Днес хората все повече живеят на големи разстояния от семейството и приятелите си и имат малка връзка с обществените организации и структури. Факт е, че възможностите за комуникация “лице-в-лице”, социални сбирки и добросъседски отношения все повече намаляват. Често се казва, че “социалният капитал” е в упадък и тук също се търси ролята на комуникационни технологии за облекчаване на негативните ефекти на физически фрагментираните общества и подсилване и разширяване на съществуващите социални мрежи на всички нива – семейство, общество, нация и култура.

**Здравеопазване**

Тук усилията са насочени към използване на ИКТ за по-добро, своевременно и бързо здравно обслужване. Новите технологии удължават живота и подобряват здравния статус на хората. ИКТ удовлетворяват в голяма степен нуждата за нови типове лечение и манипулации, по-добър мониторинг, повече персонализирана грижа, както и превантивно здравеопазване, за които освен медицината вече е необходимо и интензивно внедряване на модерни технологии.

 **Застаряване на населението**

Това е един от най-острите и дискутирани проблеми в ЕС, с големи социални и икономически последици и с негативни тенденции. Според прогнози на Евростат между 1998г. и 2025г. делът на възрастното население на ЕС ще нарасне от 20 до 28%. Новата възрастова пирамида ще има все по-голямо социално-икономическо въздействие. Тя налага да се търси коренна промяна в здравната и социалната помощ, поставя нови изисквания за социално включване и достъп до обществени услуги и е същинско предизвикателство пред образователните системи и бизнеса, които трябва да се отворят повече към идеята за учене през целия живот, за да заддържат възрастните хора социално и икономически активни.

**Социални и здравни грижи**

Освен че натоварва социалните системи, проблемът със застаряването на населението има и силни психологически ефекти. Възрастните хора все повече държат на възможността да живеят самостоятелно в домовете си, въпреки нарастващата с възрастта зависимост. Затова в ЕС се обсъждат нови модели за еГрижи (eCare) - електронно здравеопазване, което да се комбинира със социалното, здравното и личното обслужване и грижи. eCare е оригинален подход за интегрирано предоставяне на грижи, което ще доведе до подобряване на обслужването и по-добро разпределение на ресурсите. Именно неговото развитие изисква смесване на двете - технологиите и здравната и социална експертиза, което вероятно ще се обособи в нов пазарен сектор в ЕС.

**Енергия и енергоснабдяване**

Предизвикателствата, свързани с енергията и днес са главен политически приоритет в ЕС. Основните проблеми тук са нестабилността на цените на традиционните горива (с

възможен отрицателен ефект върху икономическия растеж) и несигурността на доставките. Към тях се добавят и опасенията за изчерпване на изкопаемите горива, опазването на околната среда, както и нарастващата сериозност на въпроса за намаляването на емисиите от въглероден диоксид с цел овладяване на глобалните климатични промени5.

Новите технологии могат да са от полза и по отношение на снабдяването с енергия. Големи са очакванията на ЕС за повишаване на ефективността на производството и употребата на енергия, модернизиране на енергийните мрежи, включително използването на възобновяема енергия и малкомащабно енергийно производство, оптимизиране на енергийните пазари и подобряване на качеството и сигурността на свързаните с енергия и околна среда услуги.

 **Транспорт**

Гражданите на ЕС ценят мобилността си, макар и да осъзнават нарастващите негативни последици на транспорта върху обществото и околната среда. Пренатоварените транспортни мрежи и задръстванията предизвикват разходи, които по данни на ISTAG6 до 2010 г. ще достигнат до 1% от БВП на общността. Освен това икономическият растеж в ЕС, както и неговото разширяване, ще продължат да стимулират желанието за мобилност в рамките на общността.

ИКТ могат да предложат средства за управление на желанието за мобилност, балансирайки ползите за обществото, индустрията и околната среда. Някои от примерите за това са: навигация на борда (on-board) и контролни системи, които позволяват по-добра употреба на съществуващата инфраструктура; информационни системи в реално време, с които хората избират между различни транспортни способи; механизми за ценообразуване и таксуване в транспорта, които изчисляват разходите за пътуване на всяко транспортно средство и пътуване. В същото време ИКТ предлагат и алтернативни на транспорта форми чрез “виртуална реалност”, напр. възможността за провеждане на виртуални срещи в реално време. Разработки като сателитната система Галилео и подобряването на съществуващите GPS системи по отношение на покритието, точността, сигурността и услугите пък ще позволят да се проследява превоза на товари в най-големи детайли.

**Обучение и образование**

Това са ключови за конкурентноспособността на Европа сфери и от тях се очаква много за издигане на съюза в глобален контекст. В Лисабонската стратегия се подчертава, че за да създаде икономика и общество, основани на знанието, ЕС трябва да подготви хората от всички възрасти със знание и умения да се справят с постоянните промени. ИКТ са факторът, който ще направи ученето през целия живот реалност за всички. Новите технологии и инструменти за електронно учене (eLearning) предлагат по-голяма гъвкавост, по-лесен достъп до информация и възможност да се нагласи ученето към специфични нужди и обстоятелства. ЕС осъзнава нуждата от промяна в образователните системи и по-ускорено въвеждане на ИКТ в образованието, където съюзът изостава от глобалните си конкуренти. Защото „глобализацията, новите технологии и демографското развитие представляват огромно предизвикателство; един от отговорите на този проблем е достъпът до учене през целия живот”8.

 **Сигурност**

Въпросите, свързани със сигурността също са на преден план в политиките на ЕС: граничната сигурност, защитата срещу тероризма и престъпността, транспортната сигурност, управлението на бедствия и сигурността на информационните мрежи са области, където се изискват нови решения с фокус върху сигурността. В същото време за европейските институции е трудно да намерят баланс между осигуряването на по-високите нива на сигурност за гражданите си, запазвайки принципите на демократичното, плуралистично, отворено и либерално общество.

Това не е изчерпателен списък на всички области, в които ИКТ имат ключова роля. Информационните и комуникационни технологии присъстват навсякъде в живота ни и тяхната икономическо и социална значимост непрекъснато расте.

**Правна и регулаторна рамка**

Правната и регулаторната основа, чрез която се осъществяват мерките за развитието на информационното общество е всеобхватна и многоспектърна, поради множеството аспекти, които секторът на информационните и комуникационни технологии съдържа и засяга. Факт е, че информационното общество засяга почти всички аспекти на живота ни, поради което европейските мерки варират от регулацията на индустриите, свързани с ИКТ, до ниво потребител, например до законодателството, гарантиращо защитата на личните ни данни. Благодарение на тези мерки, информационното общество в някои от страните членки на ЕС днес е на много високо ниво, което носи изключително големи ползи и облекчения за гражданите. В други страни обаче, към които спада и България, процесът по преминаване към предоставяне и ползване на електронни услуги като алтернатива на традиционните, е все още труден и бавен.

Мерките в областта на ИКТ са разделени в три направления: пазарно регулиране, стимулиране на информационното общество и „извличане” на ползите.

**1. Пазарно регулиране**

Пазарното регулиране е най-важният инструмент, с който разполага ЕС, за да стимулира развитието на ИКТ сектора, и дори един бърз поглед върху състоянието му днес, е достатъчен, за да видим, че именно изграждането на стабилна единна регулаторна рамка в сектора е предпоставка да бъдат постигнати очевидните днес положителни резултати. Факт е, че едни от най-важните стъпки към осъществяване на информационно общество са инициативите за създаването на единния европейски пазар, либерализирането на телекомуникационния сектор и приемането на хармонизирани стандарти като GSM стандарта, например.

На общностно ниво регулациите касаят две ключови за ИКТ сектора области, а именно - предаването (физическото предаване на радио сигнал) и съдържанието.

**1.1. Предаване**

Понастоящем предаването в ЕС се регулира от приетата през юли 2003 г. регулаторна рамка за електронни съобщения. Най-важното при нея е, че тя цели да стимулира конкуренцията и се предвижда регулацията да се оттегли с развитието на конкуренцията. Въпреки, че въпросната регулаторна рамка е на световно ниво и е допринесла значително за развитието на европейската комуникационна индустрия, обаче, в момента е поставена под въпрос нейната ефективност и се обсъждат възможни бъдещи промени в нея, които ще настъпят от 2010 г.

Тук спада и политиката на ЕС, касаеща радиочестотния спектър, чрез който се осъществяват всички мобилни комуникации. Трябва обаче да се отбележи, че докато регулаторната рамка е съсредоточена върху комуникационните мрежи и услуги, то политиката за радиочестотния спектър покрива всички области, където той се използва – мобилна телефония, телевизионно излъчване, сателитни системи и др.

ЕС регулира също въвеждането на няколко единни европейски номера, сред които е 112 (номера за спешни повиквания в ЕС) и номерата, започващи с „116”, сред които 116000 – за изчезнали деца и 116123 – за възрастни хора, които се нуждаят от морална подкрепа.

Тези области на регулация са координирани с Директивата за радио и телекомуникационните съоръжения, като така бяха премахнати над 1000-те национални различни регулационни режими в страните-членки на ЕС и беше направена крачка към създаване на единен европейски пазар в телекомуникациите.

Интересен пример, който илюстрира колко ефективна може да бъде европейската регулаторна рамка е решението на проблема с високите цени на услугата международен роуминг. Години наред се дискутираше доколко цените на международния роуминг на европейските пазари на мобилни услуги са реалистични. Изводът, който беше направен, е че нито цените на едро (между операторите), нито тези на дребно (за потребителите) на роуминг услугите в Европейския съюз не са разходоориентирани. За съжаление обаче презграничният характер на услугата „международен роуминг” прави регулацията й от страните-членки на национално ниво доста сложна задача.

В резултат на това усилията бяха пренасочени към подготовката на промени в съществуващата в ЕС регулаторна рамка за електронни съобщения, така че да се осигури необходимата правна основа за ефективни действия за намаляване на цените на услугата роуминг в общността. Така се стигна до т.нар. „подход на европейския вътрешен пазар” (European Home Market Approach), който предвижда цените, които потребителите на публични мобилни мрежи плащат за роуминг, когато пътуват в общността, да не бъдат „необосновано по-високи” от таксите, които плащат когато говорят в собствената си страна. Този механизъм включва определянето на горни граници за цените на роуминга на едро и дребно за обажданията между страните-членки, които мобилните оператори в ЕС ще трябва да спазват.

**1.2. Съдържание**

Регулациите и тук акцентират върху мерките, необходими за осигуряване на свободно предоставяне на услуги и постигането на единен европейски аудиовизуален пазар, като основно място заема и постигането на цели от обществен интерес, каквито са достъпа до информация и защита на потребителите. Основните документи, регламентиращи регулирането на съдържанието, са:

 Директивата за телевизия без граници, която насърчава европейската телевизионна индустрия като осигурява свободно предоставяне на услуги на телевизионно излъчване в рамките на ЕС;

 Препоръка на Съвета за защита на непълнолетните лица и човешкото достойнство, която предлага насоки за националните законодателства с цел да се борят срещу нелегалното и вредно съдържание, предавано чрез електронните медии;

 Директива 93/83/ЕИО пък цели да улесни презграничното предаване на аудиовизиални програми, особено предаването чрез сателит или препредаването по кабел. Тук са създадени механизми, които да гарантират на създателите и продуцентите на програмите справедливо възнаграждение, на основата на правата за интелектуална собственост, за употребата на техните произведения.

 Тук се включват още политиките на ЕС за борба със спама, относно личната информация и защита на данните.

Комисията също насърчава приложението на международно признатите *Насоки за достъп до мрежата*, за да се осигури достъп до интернет на всички хора, включително на тези с физически увреждания.

Директивата за хармонизиране на определени аспекти от авторското право и свързаните права в информационното общество, която адаптира законодателството в областта на авторското право и свързаните права, с цел да отрази текущия процес на дигитализазия на съдържанието.

**2. Стимулиране на информационното общество**

Това е вторият аспект от въпроса, касаещ правната и регулаторна рамка на ИКТ сектора. Тя е свързана с пътя, който преминават новите информационни и комуникационни продукти и услуги. Освен, че ЕС провежда мерки за насърчаване на изследванията, необходими са също и мерки, които да стимулират и улесняват внедряването на резултатите от тях в практиката. В ЕК разграничават три насоки, чрез които стимулират развитието на информационното общество:

** Изследвания**

По отношение на изследванията, може да се каже, че това е стълбът за насърчаване на инвестициите и иновациите, възприет в одобрената стратегия „i2020” за развитие на информационното общество. В нея Европейската комисия се фокусира върху стимулиране и финансиране на изследванията в областта на ИКТ, както и за създаване на предпоставки за сътрудничество с частния сектор с цел насърчаване на иновациите и технологичното лидерство.

** Инфраструктура**

Сегашната регулаторна рамка в областта на електронните съобщения има за цел да стимулира развитието на инфраструктурата в Европа, като насърчава конкуренцията и растежа в комуникационния сектор.

Тук се причисляват и мерките на ЕС за стимулиране развитието на определени аспекти от дигиталната инфраструктура, а именно – насърчаване разпространението на широколентовия интернет достъп навсякъде в Европа, преодоляване на т.нар. „дигитална пропаст” и политиката за ИКТ с цел космически изследвания.

Съдържание и услуги

Да се стимулира информационното общество означава също да се насърчи предлагането на съдържание и услуги. Тук отношение имат различни аспекти.

На първо място, въпреки че съществуват мерки за стимулиране на дигиталното съдържание и управление на авторските права, все още няма подход към управлението на дигитални права, което е резултат от тенденцията много продукти, обекти на авторското право, да се създават и съществуват само в дигитален формат.

На второ място, факт е, че общественият сектор е единственият (и най-големият) производител на информация в Европа, касаеща икономиката, демографията и др. Затова беше разработена Директива за Информацията в публичния сектор15, която да го стимулира и едновременно да улесни компаниите да имат достъп до тази информация.

Европейското културно наследство е друг потенциален източник на съдържание. Неговото дигитализиране може едновременно да стимулира развитието на информационното общество и да направи европейското културно наследство достъпно за повече хора. Това е свързано с инициативата за дигиталните библиотеки, която е разгледана по-долу.

Накрая следва да се отбележи, че информационното общество не би могло да реализира пълния си потенциал, ако не се ползват надеждни мрежи. За тази цел беше приета Стратегия за сигурно европейско информационно пространство16, която има за цел да осигури висока степен на защита на личната информация, както и защита от недоброжателни атаки и спамове.

**ПРИМЕР:** Община Пловдив изпълнява проект по дигитализация на културното наследство на града. Това са стотици хиляди обекти, предмет на материалното и нематериално културно наследство.

**3. Извличане на ползите**

През последните години се разработват все по-разнообразни приложения на ИКТ. Затова е от голямо значение да бъдат създадени механизми за извличане на ползите от новите технологии, чрез внедряването им в сфери, където продуктите/ процесите може да се подобрят.

Европейската комисия е идентифицирала следните сфери, където това е възможно:

 Публични услуги

Подобряването на публичните услуги чрез ползването на ИКТ е един от основните приоритети в стратегията i2010. Целта е европейците да участват в информационното общество и да се ползват от по-добри публични услуги, достъпни за всички.

Оценките на ползите, които биха могли да бъдат реализирани от използване на модерните ИКТ в държавните администрации на страните-членки, са положителни. В приетия през април 2006 г. от ЕС План за действие за е-правителство eGovernment Action Plan (April 2006), се казва, че чрез използването на информационни и комуникационни технологии „стотици милиарди евро могат да бъдат спестени на европейските данъкоплатци всяка година като резултат от административната модернизация в 25-те страни-членки на ЕС”17. Допълнителните ползи са подобрените услуги и обслужване за гражданите, както и по-доброто гарантиране на демократичните принципи.

Общество и околна среда

За обществото е важно не само съществуването на по-добри публични услуги, а и възможността то да ги ползва, каквото е предназначението им. Аспектът „включване” (Inclusion) от мерките на Европейската комисия за насърчаване на информационното общество означава, че публичните услуги, подобрени чрез внедряването на модерни ИКТ, трябва да бъдат достъпни за всички, „независимо от тяхното местонахождение, благосъстояние или здравословно състояние”, както е прието в одобрената през 2006 г. Министерска Декларация за е-включване.

Европейската комисия също се стреми да насърчи повече жени да правят кариера в областта на информационните технологии и да предизвика промяна в стереотипите, с което да стимулира по-ускорено развитие на европейския ИКТ сектор.

** е-Бизнес**

Използването на ИКТ в бизнеса е в пълно съответствие с Лисабонската стратегия и с дълготрайния стремеж на ЕС да стане най-конкурентната икономика, базирана на знанието. Внедряването на модерни ИКТ засилва конкурентоспособността на фирмите и води до иновации.

Регулирането на е-бизнеса се основава на следните документи:

На първо място, тук се включва Директивата за електронна търговия от 2000 г, която е правната онова за електронна търговия на единния европейски пазар.

На второ място това са правилата за фактуриране на ДДС, които осигуряват единни правила във всички страни членки за валидност на електронните фактури, чрез които фирмите, опериращи на вътрешния пазар, работят в целия ЕС. Те също задължават страните-членки да признаят валидността на електронните фактури и позволяват презгранично електронно фактуриране.

Разпоредбите, касаещи ДДС по отношение на услугите за излъчване на радио и телевизионни програми постановява, че те се облагат в страната, където живее потребителя, а не в страната на доставчика. Това означава, че европейските доставчици не се облагат с ДДС, когато продават извън ЕС, преодолявайки по този начин една значителна спънка за конкурентоспособността си, която съществуваше преди.

Рамката за финансовите услуги онлайн осигурява на потребителите и инвеститорите на дребно достъп до онлайн финансови услуги в целия ЕС, и то при много висока степен на защитеност. А Директивата за дистанционен маркетинг на финансови услуги защитава потребителите на финансови услуги на дребно (застраховане, банкиране и пр), извършвани по телефон, интернет или имейл.

Не на последно място е политиката на ЕС за насърчаване на конкурентоспособността и устойчивото развитие на ИКТ сектора, която най-общо, стимулира разпространението на информационните и комуникационни технологии и практиките за правене на е-бизнес сред европейските предприятия.

Важна роля играе и домейнът на ЕС **.eu**, който бързо стана много популярен и „пресъздаде” успешно вътрешния пазар онлайн.

**4. „i2010**” **– стратегия за бъдещето**

През м. юни 2005 г. Европейската комисия прие документа “i2010: Европейско информационно общество 2010”, за да засили растежа и заетостта в областите на информационното общество и медиите в ЕС. Това е една изчерпателна стратегия за използване и модернизиране на инструментите на съюза – регулаторна рамка, изследвания, партньорство с индустрията - за развитието на дигиталната икономика. Основните цели са да се създаде единно европейско информационно пространство и единен пазар в ЕС за услуги, свързани с информационното общество и медии, както и да се насърчат инвестициите в изследвания в ИКТ сектора, където Европа изостава спрямо САЩ и Япония.

Най-важният приоритет на ЕС в областта на ИКТ, обект на разглеждане в “i2010: Европейско информационно общество 2010” е *създаването на единно европейско информационно пространство*, което да предлага достъпни и сигурни високоскоростни комуникации, богато и разнообразно съдържание и дигитални услуги. За тази цел основните усилия са насочени към създаване на модерна пазарно-ориентирана регулаторна рамка за дигиталната икономика.

Тук се включват въпросите, свързани с ревизирането на регулаторната рамка за електронни съобщения, роуминг услугата, радиочестотния спектър, аудиовизуалните медийни услуги, онлайн съдържанието и сигурността. Развитието на единното информационно пространство е свързано тясно и с проблема „дигитална конвергенция” (сливане на технологиите), която води след себе си до разнообразни технологични, политически и пазарни предизвикателства.

За всички тези аспекти на информационното общество през последните 2-3 години Европейската комисия предложи мерки за промяна, за реформи в законодателството, което ги регулира, за стимулиране на инвестициите и насърчаване на иновациите в тези области.

На второ място, стратегията i2010 се съсредоточава върху инструментите за изследвания и развитие на ЕС и си поставя за цел да постигне ефективно сътрудничество с частния сектор с цел *стимулиране на иновациите и технологичното лидерство.* Ключовите инструменти за постигане на тази цел са: 7-ма Рамкова програма за, Европейските технологични платформи22, Съвместните технологични инициативи, Програмата за подкрепа на мерките в областта на ИКТ като част от Програмата за конкурентоспособност и иновации, стандартизация, и др.

Крайната цел е да се увеличат инвестициите на ЕС в *изследвания в областта на информационните и комуникационни технологии*. Европа изостава по показател „изследвания в ИКТ”, като инвестира само 80 евро/глава от населението, в сравнение с 350 евро в Япония и 400 евро в САЩ. Документът i2010 идентифицира също стъпки да се инвестира повече, но и да се извлече повече от ИКТ, като предвижда трансевропейски демонстрационни проекти за тестване на обещаващи изследователски резултати, както и мерки за по-сполучливо интегриране на малките и средни предприятия в изследователските проекти на общността.

Третият приоритет на стратегията е да насърчи създаването на европейско информационно пространство за всички, което ще се реализира чрез *ефективни публични услуги, подпомагани от ИКТ.* Тук се включват следните насоки: е-включване, е-достъпност, “дигиталната пропаст”, е-правителството, е-здравеопазване, е-умения и др.

Тук се включват и три интересни и полезни инициативи, каквито са развитието на технологиите за улесняване на застаряващото общество, интелигентните превозни средства и дигиталните библиотеки

**„Интелигентната кола”**

Предимствата на колата на бъдещето, която ще бъде по-сигурна, чиста и умна, са в няколко насоки: ще спасява живот, ще подобри сухоземния транспорт и ще щади околната среда. За тази цел през есента на 2007 г. Комисията представи нови планове за ускоряване на изпълнението на проекта „умна кола” (smart car) и започна преговори с асоциации на европейската и азиатска автомобилна индустрия да предложат паневропейски система за спешни повиквания (eCall) като стандартна опция във всички нови коли от 2010 г. Европейският комисар за предприятията и промишлеността Гюнтер Ферхойген пък предложи да има задължително Електронен контрол на стабилността за всички нови коли от 2011 г.

Практиката показва, че системите, използващи модерни ИКТ, дават решения на съвременните транспортни проблеми. Изчислено е, например, че ако всички превозни средства в ЕС бъдат оборудвани с автоматична технология за спешни повиквания (eCall) до 2010 г., фаталните случаи при пътни инциденти биха намалели с 5-15%. Нещо повече - eCall може да намали времето, загубено в задръствания, с 10-20%, което би спестило разходи от 2 до 4 млрд евро.

Проектът AWAKE е доказателство за ценния принос на ИКТ при колите. Там е разработена система за бдителност зад волана, която буди задремващите шофьори. Прогнозите показват, че подобна технология би могла да предотврати до 30% от фаталните сблъсъци на магистрали и 9% от всички фатални сблъсъци.

Друг положителен пример е проектът PReVENT24 на европейската автомобилна индустрия, съфинансиран от Европейската комисия, който цели да подобри сигурността на пътя чрез внедряване на предпазни приложения за сигурност. Приложенията помагат на шофьорите да предотвратят инциденти чрез вътрешни за автомобила системи, които преценяват природните условия и сериозността на опасността, като в същото време отчитат и състоянието на шофьора.

**Грижа за застаряващото население**

Тази инициатива на Европейската комисия от лятото на 2007 г. е ориентирана към проблема с нарастващия дял на възрастното население в Европа. Тогава беше приет План за действие за „добро” остаряване в условията на информационно общество. Планът ще бъде подкрепен от нова европейска програма, която ще увеличи до повече от 1 млрд евро инвестициите в изследване на ИКТ, насочени към подобряване на живота на възрастните хора. Крайната цел на тези мерки е възрастните европейци да бъдат активни по-дълго и да живеят независимо.

По данни на ЕК мнозинството възрастни хора днес нямат достъп до модерните технологии, например до евтини комуникации и онлайн услуги, които биха могли да обслужват някои техни нужди, тъй като само 10% от тях ползват интернет. Пречка също представляват и сериозните зрителни, слухови и двигателни проблеми, които имат голяма част от възрастните.

Целите на плана са да бъдат преодолени техническите и регулаторни пречки пред развитието на пазара и да се улесни обмяната на добри практики в областта между страните-членки; да се ускори разработването на ИКТ за застаряващото население чрез пускането на пилотни проекти и европейски грантове за „умни” домове и приложения за независим живот на възрастните хора; да се стимулират изследванията и иновациите (чрез съвместна програма за публично-частни партньорства) за разработване на иновативни продукти и услуги за застаряващото население, базирани на ИКТ.

Задачата на ЕС за възрастните хора е много амбициозна, защото се планира не само повишаването качеството на живот на възрастните европейци, но и значителни икономии от социалните и здравни грижи за тях. Надеждите са също, че Европа може да се превърне във водещ пазар на ИКТ в областта на застаряването на населението и тъй като това е глобален проблем, една подобна индустрия би имала големи пазарни възможности. Още повече, че изследванията по посока на създаване на по-практични, по-прости и по-лесни за разбиране и използване приложения и съоръжения имат много по-широк обхват на действие.

**Дигитални библиотеки**

Проектът за дигиталните библиотеки е третата инициатива, създаваща големи възможности. Тя цели да направи огромното и разнообразно културно и научно европейско наследство (книги, филми, карти, снимки, музика и пр.) по-лесно за ползване онлайн.

Първата част от инициативата е култуният елемент, който предвижда осигуряването на онлайн достъп до европейското културно наследство. Целта е да се максимизират ползите, които гражданите, изследователите и фирмите могат да извлекат от информацията. Предвижда се също дигитализиране на определени колекции за по-широката им употреба в информационното общество, както и съхранение и запазване от погиване на културното наследство за бъдещите поколения.

Една от ключовите цели на инициативата е да създаде обща Европейска дигитална библиотека (European Digital Library), която представлява мултиезична интернет точка за достъп до културното наследство на всички страни-членки на ЕС. Като основа за създаването й ще се ползва европейската дигитална библиотека, създадена по проекта ТEL, която представлява интернет портал за достъп до ресурси като книги, списания и т.н. Само с няколко движения на мишката човек може да разбере, например, какви дисертации в областта на генното инженерството се писани от 70-те години насам в Швеция, а някои от тях дори могат да се четат онлайн.

Втората част се занимава с научната информация. Тук проблемът е как да се управляват и съхранят голямото количество дигитални данни и растящия ръст на публикациите, съществуващи само в цифров формат. Тук спада и въпросът как Европейската комисия ще се справи с отворения достъп до базите данни с проектите от рамковата програма за изследвания на ЕС и как ще гарантира съхранението на научната информация.

**Устойчиво развитие**

Нов акцент в политиките за внедряване на информационните и комуникационни технологии за подобряване качеството на живота са намеренията те да продължат да се използват и усъвършенстват за запазване на околната среда. Това е едно от най-сериозните приложения на технологиите, имайки в предвид задълбочаващия се проблем, свързан с глобалното затопляне и влошаващото се състояние на околната среда, включващо замърсяване на земята, водата и въздуха. Въпросът засяга също и проблема с изчерпаемите природни ресурси, например енергийните запаси като нефт и газ.

От друга страна, икономическият растеж, който често е причина за много от тези проблеми, е необходим за подобряване качеството на живота, здравеопазването, образованието и дори за гарантиране на елементарни нужди като храна и подслон.

Оттук произлиза и концепцията за устойчивото развитие, при което има баланс и се постига подобряване качеството на живота без да се вреди на околната среда. Мерките, които ЕС е предприела в това отношение са свързани с няколко важни събития. На първо място, още през 1997 г. лидерите на ЕС поставиха устойчивото развитие в приоритетните цели на съюза, чрез приетия тогава Договор от Амстердам. През 2001 г., те одобриха стратегия за устойчиво развитие, която беше актуализирана през 2006 г. Централно място в стратегията е изискването във всички предложения, свързани с политиките на съюза, да бъде оценено въздействието им върху на околната среда, преди изпълнението им. Околната среда не е пропусната и в Лисабонската стратегия от 2000 г., подновена през 2005 г.

Амбициозни са също плановете за използване на възможностите, които ИКТ предлагат за мониторинг на рисковете за околната среда, за прогнозиране и по-ефективно реагиране на бедствията и вредите, които самата природа и човека причиняват на околната среда.

Не на последно място, трябват и много усилия за внедряване и използване на ИКТ за намаляване на потреблението на енергия и за по-ограничено ползване на източници, които вредят на околната среда. Тази мярка ще бъде в подкрепа на провежданата от ЕС засилена и последователна политика за постигане на енергийната ефективност в съюза, която ще се отрази благоприятно върху енергийния недостиг в Европа, свързан с голямото потребление на енергия, несигурността на енергийните доставки и отрицателното въздействие на някои енергийни източници върху околната среда.

Това може да стане чрез разработването на подходящи приложения, както и чрез промяна в отношението на потребителите. Инструментите за това са Седма рамкова програма в частта за ИКТ и Програмата за подкрепа на политиките в областта на ИКТ, която ще подпомага сътрудничеството между ИКТ, бизнеса и политиката с цел да се ускори по-бързото разпространение на новите ИКТ технологии.

**1. Политически (вкл. правни) фактори**

Политическите фактори имат ключова роля във формирането на макрообкръжението, в което функционира европейския сектор на ИКТ. Те, заедно с правната и регулаторната рамка, предопределят основата, на която ИКТ се изгражда, функционира и се развива. Техният анализ се проследява в реда на факторите, изброени в таблица 1 от анализа.

** Екологични норми и защита на околната среда**

Тук връзката с ИКТ е обратна. ИКТ се разработват и ползват с цел защита и преодоляване на последствията от замърсяването на околната среда. Търсят се начини да се адаптират, разработват и внедряват все повече ИКТ за преодоляване на множество проблеми, свързани с околната среда – напр. необходимостта от постигане на по-малко потребление на енергия, прогнозиране и преодоляване на природните бедствия, намаляване на замърсяването на почвата, въздуха и водата.

 Данъчна политика

Въздейства върху развитието на ИКТ сектора във всяка страна-членка поотделно. По-ниските данъчни ставки (например върху печалбата) биха могли да стимулират разширяването на бизнеса на определени телекомуникационни оператори или производители на телекомуникационно оборудване. Съществуването на данъчни преференции биха оказали още по-благоприятен ефект за нарастване на вътрешните и чуждестранните инвестиции в съответната страна (тъй като определянето на данъчната политика засега остава суверенно право на всяка страна-членка на ЕС и варира от страна в страна).

** Международни търговски правила и ограничения**

В много голяма степен въздействат върху развитието на европейския ИКТ сектор. Глобалните техническите стандарти често предопределят използването на определена технология за сметка на друга. Пример за това е признаването от ЕС на GSM стандарта като общ стандарт. Това позволи на европейските производители на реализират икономии от мащаба, като произвеждат и продават един и същ продукт в целия ЕС.

**Договорно право/ Защита на потребителите**

Защитата на потребителите е сред основните приоритети на европейската политика в областта на телекомуникациите и е обект на постоянен контрол и наблюдение в рамките на процеса на регулиране на електронните съобщения в ЕС.

** Закони за заетостта**

Има двустранно въздействие. От една страна, европейските политики за заетостта (например разработения Кодекс за насърчаване на жените да правят кариера в ИКТ индустрията) въздейства по посока на увеличаване на заетостта в ИКТ сектора. От друга страна, възходящото развитие на ИКТ сектора води до икономически растеж и заетост. В резултат от процесите на приватизация и либерализация на европейските телекомуникационни пазари през 90-те години на миналия век бяха създадени голям брой работни места. Емпирично проучване29 от 2005 г. показва, че броят на новосъздадените работни места, които се приписват на отварянето на пазара на мрежовите индустрии в ЕС15 в периода 1990 – 2001 г. е около 500 000.

**Административна организация**

Административната организация на държавните администрации в страните-членки на ЕС през 21в. насърчават ползването на ИКТ. Повсеместни са усилията за по-бързо изграждане на електронно правителство, тъй като електронното предоставяне на публични услуги спестява на бизнеса и гражданите много време и средства. ЕС работи и по инициативите е-здравеопазване, е-образование и е-достъпност.

**Защита от нелоялна конкуренция**

Тя е ключов фактор в европейската политика в областта на телекомуникациите. Осигуряването на ефективна пазарна конкуренция чрез регулаторна намеса е основния инструмент и приоритет на Общността. Подготвяната от Европейската комисия от 2010 г. реформа на съществуващата регулаторна рамка в областта на електронните съобщения отново поставя акцент върху необходимостта от продължаваща регулация на общностно и национално ниво в телекомуникационните подсектори, където ефективна конкуренция още не е постигната.

** Политическа стабилност**

Както за всеки друг сектор, политическата стабилност на ЕС и на всяка страна-членка е необходим фактор за стабилно и възходящо развитие и на ИКТ сектора.

** Политика за сигурност**

Двустранна връзка. От една страна, повишената необходимост за постигане на международна сигурност на ЕС и постигане на достатъчно високо ниво на сигурност вътре в общността, поражда нуждата от сигурни информационни и комуникационни решения. От друга страна, ИКТ са средството, които лежат в основата на мерките и инструментите за постигане на сигурност и тяхното развитие и внедряване има ключово значение за постигнатото ниво на сигурност и защита.

**2. Икономически фактори**

В този вид фактори се включват:

 Икономически растеж

Двустранна връзка. От една страна, икономическият растеж в Общността е предпоставка за повече инвестиции от бизнеса (в случая - от страна на телекомуникационните оператори) и по-голямо потребление от индивидите (на телекомуникационни продукти и услуги), което неизменно води и до ръст и в ИКТ сектора (в случая на ръст в сектора на телекомуникационни услуги).

От друга страна, телекомуникациите и ИКТ като цяло са изключително силен фактор за икономически растеж в една страна и в ЕС като цяло. По данни на Европейската комисия в ИКТ сектора в ЕС се генерира около 5% от БВП на Общността, като трябва да се добави и основната роля, която информационните и комуникационни технологии имат за останалите отрасли в индустрията, чието функциониране без тези технологии е немислимо.

** Икономическа политика**

Пример за икономическата политика на ЕС в областта на телекомуникациите, е Програмата за единния вътрешен пазар, която заедно с местните реформи във всяка страна-членка, доведе до премахване на държавния монопол в телекомуникациите, чрез приватизацията им. В резултат на това се появи конкуренция на пазара на телекомуникационни продукти и услуги. Конкуренцията, от своя страна, има положителни икономически ефекти – понижаване и сближаване на цените в ЕС, особено през 90-те на 20в., по-голям избор и по-високо качество на продуктите и услугите за потребителите, по-висок растеж и заетост и подобрен стандарт на живот30.

Бързото развитие на технологиите обаче има противоречив ефект върху заетостта. От една страна, те създават нови потребности/ продукти, следователно генерират нови работни места. От друга страна обаче, се очаква, че заетостта в телекомуникационния сектор ще намалее в следващите десетилетия. Причината за това е консолидацията в индустрията и силната ценова конкуренция между телекомуникационните фирми, които ще направят съкращения, за да намалят разходите си, както и технологичните подобрения, които увеличават капацитета на телекомуникационните мрежи за пренос на данни и водят до много по-висока производителност. Телекомуникационното оборудване също така е по-надеждно и изисква малко или никакво инсталиране, по-малко опериране с него, по-малко мониторинг и поддръжка. Въпреки по-ниската секторна заетост обаче прогнозите сочат, че индустрията ще продължава да расте. Най-вероятната причина за това е, че хората и бизнеса се нуждаят от все повече и по-разнообразни телекомуникационни услуги.

Лихвен процент и монетарна политика

С традиционно значение за насърчаване/ ограничаване на даден отрасъл, безспорно този аспект от държавната политика има въздействие върху начина и мащаба, по който се правят инвестиции и бизнес.

 Държавни разходи

Повсеместното внедряване на ИКТ в държавната администрация насърчава голямо-мащабното производство на подобно оборудване. Непрекъснатото развитие на тези технологии пък води до необходимостта от постоянно технологично обновление на закупеното оборудване. Това действа като стимул за индустрията на ИКТ.

 Валутни курсове

Различията във валутните курсове между страните в еврозоната и тези извън нея, както и между еврозоната и страните от останалия свят, създават предпоставки за миграция на капитал към страните с по-нисък валутен курс, т.е. с подценена валута, където е цените на суровините и материалите, както и на труда са все още по-ниски.

Това обаче крие валутен риск за инвеститорите, които могат да понесат големи загуби при неблагоприятни колебания на валутния курс на страната, където оперират спрямо този в собствената си страна, където се репатрира печалбата. Така фирмите, които са изнесли производството си в страните от ЦИЕ (а практиката показва голям приток на чуждестранни инвестиции под формата на аутсорсинг на произвоството на софтуер в новите страни-членки на ЕС), са изложени на валутен риск в онези страни, където националната парична единица не е фиксирана към еврото.

Етап на бизнес цикъла

Конюктурният цикъл (на подем, спад) в икономиката се отразява на бизнеса, независимо от нарастващото търсене на продукти и услуги в областта на информационните и комуникационните технологии. Очакванията са, че световната финансова криза ще се отрази и на сектора на ИКТ, в частност на индустрията на ИКТ, докато въздействието й върху потреблението на информационни и комуникационни услуги ще е по-слабо, поради жизнената необходимост, която тези услуги имат за реализация на бизнеса.

 Доверие на потребителите

Това е един от основните приоритети в регулаторната рамка на електронните съобщения в ЕС. Фактор от изключително голяма важност, който служи като мерило за ефективността на провежданата политика в областта на електронни съобщения, телекомуникациите, информационното общество и медиите. Отношението и нагласите на потребителите са обект на постоянно проучване и анализ от органите, вземащи решения на ниво Общност при подготовката и предприемането на регулаторни и правни мерки за по-нататъшно и по-ефективно регулиране на тези пазари.

**3. Социални фактори**

С най-силно въздействие са следните социални фактори:

 Разпределение на доходите

Частта от дохода, която потребителите традиционно отделят за информационни и комуникационни технологии следва възходяща тенденция през последните десетилетия. Първо в страните от Западна Европа, а от 90-те години на миналия век насам и в догонващите ги като икономическо развитие страни от Централна и Източна Европа. Тенденцията се наблюдава и при домакинствата, и в бизнеса.

 Демография, население, раждаемост, възрастово разпределение

Определено демографската структура в ЕС има ключово значение за състоянието на европейския ИКТ сектор, като и тук връзката е двустранна. От една страна. демографските особености са основен фактор за състоянието на населението от гледна точка на неговата покупателна способност, съответно възможност да осъществява потребление на определени ИКТ продукти и услуги. От друга страна, на общностно ниво непрекъснато се търсят нови възможности за внедряване на ИКТ в нови сфери от живота с цел преодоляване на демографските и социални проблеми и предизвикателства. Пример за това са инициативите „е-здравеопазване”, „е-социални грижи” и „е-достъпност”, свързани с отрицателната тендеция на застаряване на европейското население31.

 Трудова / социална мобилност

Възможността за трудова мобилност е основна привилегия на гражданите на ЕС. Регламентирана като „свободно движение на хора”, съгласно европейското законодателство, тя дава възможност на европейските граждани да се придвижват свободно в общността с цел работа и местожителство. Макар и все още ниска, степента на мобилност на европейските граждани расте, което води до необходимостта от международни комуникации. Телекомуникационният сектор предлага тези услуги, дори напоследък те стават все по-достъпни по отношение на цената. През май 2007 г. ЕК взе решение за намаляване на цените на услугата „международния роуминг” за пренос на глас в мобилни мрежи в страните от ЕС. През септември 2008 г.

Европейската комисия предложи това да бъде направено и за преноса на данни и кратки текстови съобщения в роуминг32.

 Промени в начина на живот

Ползването на компютър и интернет през 21 век е повсеместно. В Европа бързо нараства броят на домакинствата и фирмите, които ползват телефон, компютър и интернет33. По данни на ЕК, към средата на 2008 г., почти всички домакинства в ЕС – 95% - са имали телефон (мобилен, стационарен или и от двата вида). Повече от половината (57%) от европейците са имали поне един компютър в домакинството си (това важи за 60% от населението в ЕС15 и 45% в новите 12 страни-членки). 49% от домакинствата в ЕС пък са имали достъп до интернет, което е с 7 процентни пункта повече от зимата на 2007 г., т.е. забелязва се значителен и бърз напредък, макар и достъпът до интернет да варира много по страни - средно 52% в ЕС15 и само 33% в 12-те нови страни от ЕС.

Много високи са и нивата на навлизане на мобилните комуникации в отделните страни на ЕС - те нараснаха на 112 % през 2007 г. (спрямо 103 % през 2006 г)34.

Отношение към работата/кариерата и свободното време

Отношението към работата включва готовността за мобилност и намиране на работа на нови места, различни от постоянното местоживеене на индивидите. По отзиви на Европейската комисия готовността на европейските граждани да сменят местожителството си заради нова работа, нараства. Същото се отнася и за мобилността на европейците с цел почивка. Това обяснимо увеличава и нуждата на хората от мобилни комуникации, които да ползват за лични и бизнес цели. Тези нови потребности оказват положително въздействие върху търсенето, следователно и развитието на информационните и комуникационни продукти и услуги в ЕС.

 Предприемачески дух

Предприемаческият дух е свързан с практиката да се започва нов бизнес, след като се идентифицира съществуваща пазарна възможност. ИКТ улесняват начина, по който функционира и се развива бизнеса. Нещо повече, според множество изследвания, анализиращи въздействието на ИКТ върху бизнеса, проведени сре многобройни големи, малки и средни предприятия, показва положително влияние на информационните и комуникационни технологии, ползвани при оперирането на фирмите (например в отделите, отговорни за снабдяване, логистика, управление на човешките ресурси). Така ИКТ благоприятстват развитието на бизнеса и насърчават предприемаческия дух.

Образование

Тук отново връзката е двустранна. Образованието е важен фактор, със значително въздействие върху ИКТ сектора, а от своя страна ИКТ помогат за осъществяването и развитието на европейското образование. В модерното образованието се влагат много средства за модерни информационни технологии, които повишават неговото качество и достъпност. Към стратегиите на ЕС се добавя и целта на Общността да достигне САЩ и Япония по процент, заделян за изследователска и развойна дейност, което е свързано

с необходимостта от значителни инвестиции в изследователската материална база във всички страни от ЕС. Развива се и целта на общността да популяризира и развие „ученето през целия живот” (Lifelong learning). Това може да стане възможн главно с помощта на образованието и обучението онлайн, т.е. с помощта на информационните и комуникационни технологии.

 Мода и тенденции

Тенденциите в използването на даден продукт или услуга, особено при определени пазарни сегменти (например сред младежката аудитория) понякога имат решаваща роля в пазарното поведение на индивидите. Търсенето, предпочитанията и променящите се вкусове на потребителите предопределят и поведението на ИКТ индустрията в решенията за дизайн, производство и продажба на даден продукт/ услуга. Затова и маркетинговото проучване на настройките на потребителите е задължително преди решенията какво да се предложи на пазара.

Здравни аспекти, богатство, сигурност

Вече беше отбелязано, че ИКТ имат нарастваща роля за решаване на множество социални проблеми. Пример за това е адаптирането и ползването на тези технологии в областта на здравеопазването и социалните грижи.

Обяснимо е и въздействието, което благосъстоянието на потребителите имат върху пазара, чрез търсенето. Не е толкова лесно обаче да се обясни характера на връзката на тази взаимозависимост – права или обратна. От една страна, през последните години нарастващ дял от благосъстоянието на европейските домакинства отива за ИКТ. От друга страна, потвърждава се и изводът, че домакинствата с по-ниски доходи през последните години са увеличили потреблението си на телекомуникационни услуги в много по-голяма степен отколко домакинствата с високи доходи. Следователно, нискодоходните домакинства днес отделят значително по-голям дял от разходите си за телекомуникационни услуги.

**4. Технологични фактори**

Безспорно технологичните фактори са с най-голямо въздействие за развитието на европейския сектор на информационни и комуникационни технологии, включващ и индустрията, и търговията с тези продукти и услуги. Именно постоянното и с висок темп развитие на технологиите е причина за тяхното по-бързо внедряване, по-широки области на приложение и по-масово разпространение в бита, офиса и държавната администрация.

 Бюджетни разходи за проучвания

Ключов момент за развитието на ИКТ са средствата, които една държава (и ЕС) отделят за научни изследвания в областта на ИКТ. През юни 2005 г. Европейската комисия прие документа “i2010: Европейско информационно общество 2010”35, за да засили растежа и заетостта в областите на информационното общество и медиите в ЕС. Това е една изчерпателна стратегия за използване и модернизиране на инструментите на съюза – регулаторна рамка, изследвания, партньорство с индустрията - за развитието на дигиталната икономика.

Основната програма за стимулиране на изследванията в областта на ИКТ на общностно ниво е 7-ма Рамкова програма за изследвания и технологично развитие. За тази цел за периода 2007-2008 г. по тази програма са предвидени 9,1 млрд. евро, с което ИКТ са най-голямото перо в бюджета за изследване в рамките на 7-ма рамкова програма (64% от целия бюджет на програмата)36.

Очаква се проведените изследвания в рамките на програмата да засилят научната и технологичната база на ЕС, като спомогнат чрез ИКТ за стимулиране на продуктите, услугите и иновативността на процесите и гарантират бързото внедряване и превръщане на ИКТ в източник на положитлени импулси за европейските граждани, фирми, индустрия и правителства.

 Индустриален фокус върху технологичните усилия

Тук от голямо значение са средствата, които държавата отделя за внедряване на научните открития и превръщането им в приложни продукти, т.е. реализацията им в практиката. Основно място тук заемат и програмите на ЕС за научно-развойна дейност.

Степен на технологичен трансфер

Технологичният трансфер е процесът на споделяне на знания, умения, технологии, методи за производство, мостри и съоръжения между фирмите, индустриите, университетите, правителствата и други институции с цел научните и технологичните открития да станат достъпни за по-широк кръг потребители, които биха могли да ги развият понататък и да използват технологията за разработването на нови продукти, процеси, приложения, материали или услуги37. В този смисъл технологичният трансфер е сред приоритетите на Седма рамкова програма на Европейския съюз за научни изследвания, технологично развитие и демонстрационни дейности (2007-2013), тъй като в нейната подпрограма „Сътрудничество” акцентът е поставен върху обмяната на знание, опит и добри практики, мобилността на учените и увеличаването на възможностите за тяхното научно израстване.

 Жизнен цикъл и скорост на технологично остаряване

Връзката на този показател с ИКТ продуктите е правопропорционална. Колкото по-бързо се развива ИКТ сектора (колкото повече ресурси – финансови, човешки и др. се влагат в него), токова по-бързо се развиват информационните и комуникационни технологии, в резултат на което скоростта на технологично остаряване нараства. Това води до факта, че жизненият цикъл на всеки нов продукт се скъсява все по-бързо за да отстъпи място на следващото поколение нови продукти.

Потребление на енергия

Тук връзката е двустранна. От една страна, ползването на ИКТ потребява огромно количество електроенергия. Например в Германия през 2001 г. потреблението на електроенергия за ИКТ е възлизало на 38 TWh, което представлява 11% от общото потребление не електроенергия в страната за годината. До 2010 г. то се очаква да достигне 56 TWh или 45% от цялото потребление. Повече от половината от потреблението е в сектора на ИКТ е за телевизори, сървъри, аудио системи и все повече – за инфраструктурата на мобилните оператори и терминалите за широколентов достъп

в домакинствата. Потенциалът за пестене на енергия е оценен на до 20% от общото потребление38).

От друга страна, много силно е и въздействието, което информационните и комуникационни технологии имат върху потреблението на енергия. В тази връзка е и инициативата на Европейската комисия за все по-широко използване и внедряване на „умни” ИКТ за намаляване на енергопотреблението в дома и офиса.

 Промени в информационните технологии, интернет и мобилните технологии

Тези промени представляват ядрото за растежа на сектора на ИКТ. Те са причината за обновлението на ИКТ индустрията и двигател на потребителското търсене. Те следват потребностите, но и създават нови потребности. Промените в ИКТ технологиите и интернет правят живота по-лесен, добър и интересен.

Може да се направи извод, че макро средата на сектора на ИКТ на ЕС, в частност в сектора на телекомуникациите, включва многобройни фактори, различни по форма, съдържание и посока на въздействие.

**IV. Прогнози за развитието на сектора на ИКТ в ЕС**

Могат да се очертаят няколко прогнози за развитието на сектора на ИКТ в един краткосрочен план:

 Очаква се *увеличаване на инвестициите* в изследвания в областта на ИКТ. Както вече многократно беше отбелязано, ИКТ с двигател на производителността. По-рано беше споменато, че като цяло ИКТ секторът се представя добре спрямо САЩ по показател „% от БВП”, но европейският сектор изостава по отношение на дела на ИКТ в изследванията. Ако ЕС осъществи планираните мерки за насърчаване на инвестициите в ИКТ, това ще рефлектира благоприятно върху икономическия растеж и заетост в общността.

 Очаква се, *конвергенцията* на технологии, инфраструктура и приложения да предложи на потребителите достъп до голямо разнообразие от атрактивни услуги и богато съдържание посредством широк кръг от устройства. Оказва се, че пазарът стабилно навлиза във фаза, където допълнителните услуги и съдържанието стават ключови за ръста на проходите. Затова е много вероятно политическият фокус на ЕС в близко бъдеще да бъде насочен към стимулиране на конкурентното внедряване на нови конвергентни услуги.

По данни на ЕК и през 2007 г. навлизането на широколентовия достъп до интернет продължи да нараства – броят на линиите за фиксиран широколентов достъп беше повече от 99 милиона към 1 януари 2008 г. (при 80 милиона през януари 2007 г.)40. Прогнозите са, че пазарите на широколентов достъп ще продължат да се развиват бурно. Често обаче скоростите на широколентовата връзка са недостатъчни за пренос на новите приложения. В това отношение ключова е ролята на регулаторната рамка за електронни съобщения на ЕС. Реформирането на европейското законодателство цели да стимулира инвестициите в разработването и пускането на нови услуги и да гарантира ефективната конкуренция. От друга страна, появата на безжичния броудбенд превърнаха радиочестотния спектър (тъй като той е ограничен ресурс) в критичен фактор за всички услуги и приложения, поради което ефективното му управление става изключително важно за бъдещето на броудбенда. Тук трябва да отбележим и осъществяването на преносимостта и сигурността на услугите/ мрежите, които вероятно също ще продължат да бъдат обект на особено внимание от страна на европейските законодателни и изпълнителни органи. Всички тези сфери ще добият нов облик, ако проекто-реформата в областта на електронните съобщения стане факт от 2010 г

Можем също да прогнозираме, че в резултат на *конвергенцията* се създават големи възможности за развитието на съдържанието и услугите на информационното общество, като се използват максимално ИКТ. Предизвикателството пред създаване на единно европейско пространство41 е в това да се създаде подходяща среда, която да насърчава европейската индустрия, произвеждаща съдържание, и едновременно на това - отговаря на очакванията и на бизнеса, и на потребителите. Това изисква създаването на конкурентна среда, където преносимостта позволява конкуренция и съвместима употреба на съдържанието между различните платформи. Тук също се засягат и проблемите на европейската регулаторна рамка, която трябва да регулира съдържанието по подходящ начин, както и необходимостта да се осигури сигурност при разпространението на дигиталното съдържание (особено сред непълнолетните).

В този ред на мисли възниква въпроса, свързан с гарантирането на *сигурността* на информационната и комуникационна инфраструктура. Тъй като това е проблем от първостепенно значение, може да се прогнозира, че ще продължат усилията на ЕС за борба и защита с хакерските атаки и спама. Много е вероятно тези злоупотреби да нараснат с по-нататъшното разпространение на широколентовия достъп и безжичния интернет достъп. Най-вероятно отговорът на ЕС ще се изрази в по-координирани усилия за развитието на политиките и регулациите в областта, както и на технологиите, образованието и мерките за осъзнаване на заплахите за обществото.

 Въпреки, че в ЕС почти всички предприятия вече са свързани с интернет (в България този показател е 88,1%42), голяма част от бизнеса едва сега започва да използва в по-голяма степен потенциала на ИКТ. Очаква се, че електронната търговия да нарасне значително. Въпреки динамичното развитие на интернет технологиите в България, нашата страна се нарежда на едно от последните места по използване на мрежата за електронна търговия в Европа. Данните от гореспоменатия доклад на Националния статистически институт показват, че всеки втори, който е използвал интернет през 2007 година, е търсил информация за стоки и услуги, но едва 7.6% от хората са извършили покупка онлайн. Затова са необходими повече усилия за по-голямо интегриране на ИКТ в бизнеса, като средство за намаляване на разходите на предприятията. Това ще зависи от политиките на ЕС в областта на електронната сигурност, достъпност до съдържание и нови услуги, електронното фактуриране и т.н.

Освен за бизнеса, както беше отбелязано, ИКТ могат да бъдат много полезни и за подобряване на организацията на публичните услуги. Пример са услугите на електронното правителство, за които, за съжаление, засега няма наблюдава достатъчно развито търсене и където потенциалните положителни ефекти от ползването им не са напълно експлоатирани.

 Насърчаването на е-включването също остава приоритет и се очертава като дълготрайна бъдеща насока в политиките на съюза. И там обаче остават редица предизвикателства, напр. факта, че самото разпространение на ИКТ в целия ЕС не е самодостатъчно за намаляване на различията. Необходимо е създаването на ИКТ оборудване с общодостъпен за всички социални и демографски групи дизайн, обучение и подкрепа за използването на електронните слуги, осигуряване на достъпност на тези услуги, ефективни решения срещу заплахите на личната информация, сигурността и срещу вредното съдържание.

 Очаква се също, в един средносрочен план да се вземат мерки от ЕС и за по-нататъшна стандартизация на индустрията и бизнеса с информационни технологии, където стандартизацията е предпоставка за развитието на ИКТ.

 Ще нарасне и ролята на ИКТ за подобряване качеството на живота и околната среда, като тенденцията е да се увеличи намесата и финансирането на ЕС за опазване на околната среда и постигане на т.нар. „устойчиво развитие” и чрез ИКТ.

Европа е силен играч в световния сектор на ИКТ, като много от мерките на ЕС и в бъдеще ще бъдат насочени за по-нататъшното развитие на ИКТ индустрията и информационното общество. В тази насока са и плановете за изготвяне на нова стратегия за международните предизвикателства пред европейската индустрия на информационни и комуникационни технологии, която да бъде приета през 2008 г. С нея освен преките икономически ефекти, които развитието на тази индустрия и услуги ще донесат (икономически ръст, заетост, подобряване на производителността и конкурентноспособността на регионите), акцент отново ще бъде поставен в няколко направления, където вече са реализирани значителни положителни резултати посредством употребата на ИКТ, а именно - насърчаване на социалното включване, осигуряване на по-добри публични услуги и подобряване на качеството на живот на европейските граждани като цяло.

**Алвин Тофлър –пророкът на информационното общество споделя:**

**Светът в който живеем ,,Това, което става сега, съвсем не прилича на ураган, помитащ всичко от повърхността на почвата, но оставящ самата земя непроменена. То прилича повече на начало на земетресение.Защото подземната структура, върху която се опира цялата ни икономика, понастоящем се люлее и пропуква. В усилията си да предотвратим голямото срутване ние се занимаваме с явленията на повърхността, вместо да насочим вниманието си към дълбините на структурата, където именно стават истинските големи промени“**

Тофлър разглежда кризисните явления в икономиката от втората половина на двайсети век като качествено преструктуриране на обществото, на цивилизацията като цяло. Преструктуриране, което излиза от тясното икономическите рамки, засяга глобалните ценности и в този смисъл може да се говори вече не за икономическа криза, а за криза на цивилизацията.Тази криза за автора е една революционна промяна –третата в историята на сегашното човечество. Промяна тотална и глобална –както първите две. А това са промени в начина на общественото възпроизводство, разбирано като възпроизводство на обществото. Промени, водещи от само себе си до промени в начина на живот и в начина на мислене, но не –едноизмерно, а отразяващи се по особен начин и върху природата на нещата, и върху тяхното осмисляне. Ако Първата вълна (революционна промяна в живота на хората) е донесло земеделието, Втората вълна –масовото индустриално общество, то измеренията на Третата вълна надхвърлят възможностите на лаконичното описание. Самият Тофлър е затруднен в опита си да формулира тази промяна и прибягва до изброяване на редица съвременни явления, оказали голямо влияние върху промените: компютрите и информационните технологии, новите енергии и биологичната революция, новият геополитически баланс и експоненциалното ускоряване на промените, стремежът към децентрализация на властта успоредно с огромна концентрация на ресурси –финансови, кадрови, технологични. Според него, сегашната криза не е на преразпределението и не се дължи нито на недостатъчно производство или свръхпроизводство, а е криза на преструктуриране и то не само на икономиката, а и на цялото общество. Кризата не е нито на капитализма, нито на комунизма, тя е индустриална. Т.е. от историческа гледна точка, приключва животът на индустриалната цивилизация. В тази посока авторът дава показателни примери:Първо: Преминаване от икономика на масовото производство и масовото потребление към ,,демасовизирана“ икономика, изработваща по все по-индивидуализирани поръчки все по-разнообразни продукти. Защото новите компютъризирани технологии правят разнообразието също толкова евтино, колкото и еднообразието.Но с многократно по-високо качество и ефект при потреблението.

Всъщност, като че ли постепенно отмира това, което до скоро наричахме производство и все по-мощно се измества от това, което наричахме услуги. ,,Фактически имаме почти диалектическо връщане към прединдустриалното,поединично производство, но сега на по-висока техническа основа.” Нещо повече –същата тенденция преструктурира и раздробява пазара и индивидуализира търговията.

Второ: Нараства производството на директна употреба, а не –за размяна.Този феномен Тофлър нарича ,,просумация” –,,за лично ползване“ и говори за ,,невидимите производители“, създаващи ,,нелегална икономика“ извън пазара, данъчната система и държавното регулиране. Системата на директен обмен, бартерни сделки и ,,самозадоволяван е“ тип ,,направи си сам“ в огромни мащаби.

**Трето:** Новите отрасли на Третата вълна не са обикновена подмяна на средствата за производство, а коренна промяна на икономиката, налагаща промяна и в икономическото мислене. Нови продукти, нов вид хора, заети в тяхното производство, нови организационни структури с нови принципи на управление, нов стил и култура – фундаментално скъсване с класическите икономически представи. Защото ,,вместо да увеличават грубата сила, новите технологии разширяват силата на човешкия ум“.

Внезапността на нахлуването на новите отрасли свари неподготвени много национални икономики, които бяха заложили на едрото крупносерийно производство, разчитащо на голям (наднационален) пазар и което намираше своеобразен политически корелат в блоковото мислене. Уви, както политиците, така и икономистите, и учените от редица обществени науки бяха неприятно изненадани от ,,надигащия се регионализъм в културата, като се започне от поезията и се стигне до кулинарството и, разбира се, политиката” …Свидетели сме на взрив от културни, етнически, локално- икономически, отраслово-синдикални, религиозно-политически и какви ли не още противопоставяния…

И всичко това на фона на една осезаема за всички, но от повечето хора неосмислена информационна революция, която девалвира традиционните ,,фактори на производство – земя, труд и капитал“. Превръщайки се постепенно в най-скъпата стока, в ключов фактор, в ,,самоумножаващо се богатство”, информацията не само демасовизира икономиката, но се превърна и в основна причина за възникването на милиони работни места извън предприятията – по домовете (,,електронизирана къща“), в информационни центрове дори зад границите на региони и държави. Това в голяма степен обезмисля или променя други ключови понятия като работно време, работно място, производителност, заетост, трудоспособност, месторабота, транспорт, инфраструктура и т.н. Всичко това се децентрализира и едновременно с това тече и един невидим на пръв поглед процес на постепенна хуманизация, екологизация и интелектуализация на цялата човешка деятелност. А тази дейност, поне в нейното обществено значимо съдържание, доскоро наричахме труд.

А сега какво ще бъде труда и как ще се променя в бъдеще? Дали ,,белите якички“ и роботите няма да оставят на улицата във вид на ,,технологична безработица“ 98% от населението? И дали това няма да доведе до убийствен социален катаклизъм? Явно общоприетите представи за труда са остарели. Като концепциите на Адам Смит и Маркс. Като героя на Чарли Чаплин от ,,Модерни времена”. Като конвейра и надзирателя, като теорията ,,Х” на технократичния мениджмънт…

Явно, шаблонният, повтарящ се, раздробен труд вече не е ефективен. ,,Този тип работни места намаляват експоненциално независимо от това, какво правят компаниите, профсъюзите и правителствата. Третата вълна налага съвсем различна концепция за един съвсем различен вид труд, неподдаващ се на ,,тейлъризация“. Един труд чиято основна характеристика е творческият стил на работа, основен ресурс – мозъчният, а основната мотивация за работа – личностната реализация… В този смисъл можем да тълкуваме и изказването на Томас Уотсън-младши (президент на IBM), че философията на фирмата е по-важна за нейния успех от финансовите, кадрови и технологични ресурси “.

Новият стил на работа, новите ценности, новото разнообразие и индивидуализация хармонират с демасовизирането на производство и потребление, с разнообразието от комуникации и структури, с развитието на нови интелектуални потребности. Така те налагат и ново отношение към познанието, нови изисквания към образованието, преструктурират човешките общности и насърчават социалното разнообразие.

Но всеки медал има две страни. А тъмната страна в случая е голямото социално разслоение и бичът на новата безработица – проблем неразрешим или поне недопустим за разрешаване с досега познатите методи – война, икономически растеж с цената на всичко, полузает ,,салариат“ или подозрителни синдикални завоевания. Няма да помогнат нито монетаризмът, нито централизираните програми за развитие и насърчаване на свободната инициатива, нито работническият контрол. Какъв е изходът?

Алвин Тофлър препоръчва ,,Преобурудване на мозъка” и възможно най-безболезнена ,,Евтаназия на отмиращите индустрии”. Но веднага уточнява, че обучението или преквалификацията на милиони работници е нещо много сложно, скъпо и ненадеждно. И все пак е по-евтино от субсидирането на окончателното им оттегляне от работа. От друга страна пък, програмите за преобразуване на индустриалните отрасли в такива от Третата вълна, освен че налагат непосилни инвестиции от страна на обществото, противоречат на основните принципи на пазарната икономика. Тофлър предлага: ,,Нашето отношение към пазарните механизми не бива да бъде теологическо. Пазарът не е религия, той е инструмент. А никой инструмент не е в състояние да върши всичко”. Като резултат от тези разсъждения авторът призовава към дългосрочно стратегическо мислене. Не е ли това едно тихо връщане към сливането на големия бизнес с държавната власт с цел планирана индустриална политика? Или поне – не е ли вътрешно противоречие в неговите концепции?

Тофлър е на кръстопът. Той търси нов тип планиране – по-отворено, децентрализирано, демократично. В ,,Шок от бъдещето“ дори формулира ,,антиципаторна (изпреварваща) демокрация” като антипод на ,,кооперирането между бизнеса и държавното управление”. И тази демокрация се опитва да си представи като планиране, раздробено на малки парчета, с колкото се може повече групи, заангажирани в процеса – потребители, снабдители и рекламни агенции; дори расови, етнически, полови, професионални и други обществени групировки, като основното планиране се извършва по-скоро в локален, секторен и регионален мащаб, а не на национално ниво. Планиране – дългосрочно и вземащо предвид всякакъв вид неикономически фактори – например екологията и качеството на работата. ,,Честността обаче изисква да признаем, че никой не е наясно как да се осъществи това на дело, без да се удавим в бумащина. Накратко, необходимо е да изобретим методите и институциите за една истинска изпреварваща демокрация…

За икономиката на Третата вълна е необходимо да изменим целия си възглед относно инвестирането и обновяването: “За всеки долар, вложен в нови машини, трябва да се вложат и няколко долара в човешки капитал – за неговото обучение, образование, разместване, социална рехабилитация и културна адаптация. Навсякъде, където това е възможно, трябва да променяме хората, а не само да подменяме машините.”

**Собствеността – една левичарска мания**

,,В Съединените щати, за които се предполага, че са сърцето на световния капитализъм, от едно поколение насам собствеността е загубила своето значение… Основният въпрос е кой взема големите решения. По отношение на редица страни е ясно, че по-скоро мениджърите, отколкото собствениците определят насоките на инвестирането и на деловата политика”.

Бърнхам в ,,Мениджърска револщция” и Бърл във ,,Власт без собственост” установиха този факт отдавна. Голбрайт дава много по-вярна картина на действителността, отколкото марксистите. Тофлър счита, че те все още мислят, че могат да разберат големите корпоративни решения чрез моделите на собствеността и стремежа към нарастване на печалбата.

В какво всъщност се състои собствеността и как се разпределя властта с оглед промените на Третата вълна?

Големите компании, когато инвестират или реализират своята политика, предприемат толкова различни операции, че е трудно да се определя поотделно значимостта им за акционерите.

Решенията за приоритетно развитие на някой производства често имат оперативен характер и твърде малка връзка с печалбата за да бъдат зависими от волята на годишното събрание на акционерите. Затова, властта за вземане на решениея и лостовете на контрола са много по-важни, отколкото собствеността.

Да се поставя днес ударението върху собствеността е недалновидно. Това касаеше предимно Първата и Втората вълна. Анализите на левицата изхождат от марксистката мания за собствеността, която имаше смисъл преди сто години, но сега става все по-несъстоятелна.

В обществата на Първата вълна значение имаше единствено собствеността върху земята. При Втората вълна – притежаването на средствата за производство- машини, сгради, инвентар. Когато индустриализацията напредва и собствеността става акционерна, собственикът получава къс хартия – символична абстракция на действителността. Но тя все пак олоцетворява материална база.

В обществото на Третата вълна още се нуждаем от земя и технически съоръжения, но по-съществената собственост става информацията, а тя е първият вид собственост с нематериален характер и е потенциално неизчерпаема: “Инфособствеността” се отличава от ,,реалната собственост” по това, че не е ограничена. Тя може да бъде използвана едновременно от различни хора, на различни места и с различна цел. Фактически, колкото повече хора я използват, толкова повече нова информация се генерира. А това противоречи на самото понятие за собственост, което се основаваше върху нейния недостиг и материалност. Така новите насоки в икономическото развитие и появата на Третата вълна превръщат в ,,идеологически гуляш” всички стари икономически теории – както капиталистическите, така и социалистическите. И капитализма, и социализма са анахронизъм.

**Инфополитика и шок от бъдещето**

,,Увеличаващото се разнообразие, в съчетание с бързата промяна са основните причини, поради които ставаме свидетели на информационна експлозия“.

Според автора, по-голямото разнообразие и промени се равняват на повече информация, която изисква все повече технологии за информационна обработка, а това води до още по-голямо разнообразие и промени. Тази динамика като част от по-широката вълна промени в икономиката и обществото пренасочва голяма част от социалните усилия към управлението и контрола на информационните процеси, а чрез тях – и на обществото. ,,Мегаинформацията“ се превръща в ключ за контрола над всяка сфера. ,,Старото схващане, че знанието е сила, вече не важи. За да се придобие сила, днес е необходимо знание за знанието”. Това е Тофлъровия отговор на въпроса: Кой ще управлява информационното общество? Доколкото проблемът за властта винаги е стоял в центъра на политиката, а нейният основен ресурс е била информацията, какво всъщност се променя с Третата вълна, няма ли опсност от технофашизъм и концентрация на властта в ръцете на малка група жреци на познанието? И не е ли това нова класа?

**Информацията е комуникация**

В социологическите среди е популярен тезисът, гласящ, че развитието на Интернет е решаваща крачка по пътя към **информационно общество**. Но ако се замислим за теоретичния смисъл на популярното понятие "информационно общество" и анализираме това, което действително става в обществото и в Интернет, то можем да стигнем до парадоксален извод: за смисъла на фразата не може да се съди по съдържащите се в нея думи. Внедряването в човешкия живот на тъй наречените "информационни технологии", включително Интернет, по-скоро ни отдалечава от онова информационно общество, за което са писали Д. Бел, З. Бжежински, П. Дръкър, Е. Масуда и др.

Ако обобщим всичко написано от социолозите и футуролозите от 60-те до 90-те години на ХХ век по повод информационното общество, можем да си представим базовите черти на този тип социална организация по следния начин:

1.Определящ фактор на обществения живот като цяло се явява научното знание. То измества труда (ръчен и механизиран) като фактор на стойността на стоките и услугите. Икономическите и социални функции на капитала преминават към информацията. Като следствие ядро на социалната организация, главен социален институт става университетът като център за производство, преработка и натрупване на знания. Промишлената корпорация губи доминиращата си роля.

2.Нивото на знания, а не собствеността става определящ фактор за социална диференциация. Делението на "имащи" и "нямащи" придобива принципно нов характер: информираните образуват привилегирован слой, а "новите бедни" са неинформираните. Като следствие огнищата на социални конфликти се преместват от икономическата сфера в сферата на културата. Резултат от борбата и решаването на конфликтите е развитието на нови социални институти и упадък на старите.

3. Инфраструктура на информационното общество е новата "интелигентна", а не "механичната" техника. Социалната организация и информационните технологии образуват "симбиоза". Обществото встъпва в "технотронна ера", когато социалните процеси стават програмируеми.

Информационно общество от този тип все още никъде не се е състояло, макар че основните технико-икономически атрибути на постиндустриализма са налице:

– преобладаващ дял на услугите в БВП;

– намаляване на дела на заетите във "вторичния" (обработваща промишленост) и ръст на заетите в "третичния" (услуги) сектор на икономиката;

1. – тотална компютъризация и т.н.
2. Интернет е средство и среда за съществуване без/извън обществото, ако обществото се разглежда в традиционния за социалната теория ключ като система от институти. Обществото като система, т.е. като нормативна структура, не функционира в процеса на комуникация, осъществявана през Интернет. За да сме справедливи, трябва да кажем, че Интернет е свързан с институционната структура по сложен начин. Можем да отбележим четири момента:
3. 1) Интернет като техническо средство реализира комуникативните функции на социалните институти. Именно функционирането на държавните и научни ведомства на САЩ осигуряваше Мрежата в продължение примерно на две десетилетия.
4. 2) Интернет стана глобален и исторически социокултурен феномен чак след като през него потекоха неинституционализираните, неподконтролни на обществото комуникации.
5. 3) Неинституционността на комуникациите, осъществявани в Интернет, е причина за постоянни конфликти, в чиято основа е излизането на потребителите – хакери, киберпънкари и т.н. – извън сервиза-надзор на социалните институти.
6. 4) В Интернет традиционните социални институти не могат да функционират във вида на нормални структури, но те съществуват в Мрежата като образи, които може да се транслират и манипулират. Институционността в Интернет се симулира: на комуникациите се придава образ на институционни действия, ако това се изисква от навика и от стандартите на възприятие на партньорите в комуникацията.
7. По този начин Интернет никак не реализира добрата стара идея за информационно общество. **Комуникационните потоци, носещи образите** (виртуални тела, личности, общности), **не се вграждат в обществото и не го преустройват; те го симулират**. Но ако признаем, че информацията е не знание, а комуникация, че обществото е не система, а процес на симулация на институции, то тогава можем да се съгласим: **развитието на Интернет е решаваща крачка по пътя към информационно общество.**

**Развитие на Интернет като глобална комуникационна среда**

Българското законодателство трябва да създаде условия за развитието на Интернет като:

– среда за осъществяване на труд, сделки и финансови трансфери, където участниците да имат гарантирана сигурност и защитена тайна на информационния обмен, а също и сигурни методи за идентификация на страните във всяка транзакция;

– среда за обмен на електронни документи в областта на публичната администрация, на търговски договори и правни актове, като се гарантират целостта и интегритетът на документите, така че да се създава доверие в електронната среда от гледна точка на достоверността и пълнотата на информацията;

– среда за обучение, образование и отдих, като, от една страна, непрекъснато се развиват методи за дистанционно обучение, а, от друга страна, се обогатяват техниките за самоконтрол и родителски контрол върху съдържанието на информацията с оглед защита на децата и младежта от прояви на порнография, расизъм, насилие и информация в конфликт с националните закони и култури.

**За постигане на посочените по-горе цели трябва да се осигури:**

1. – законосъобразно използване на глобалната мрежа в интерес на развитието на гражданското общество и реализиране на правата на гражданите;
2. – точно и изчерпателно определяне на ограниченията, свързани със съдържанието на информацията, за защита на националната сигурност, интересите на децата и младежта и на други основания, изрично посочени в Конституцията;
3. – допускане на възможност за използване на криптографски техники без ограничение;
4. – свободен внос и износ на комуникационни технологии, включително криптографски средства;
5. – гарантиране сигурността на информационния обмен от гледна точка на личната неприкосновеност;
6. – гарантиране на интелектуалната собственост върху произведенията в глобалната мрежа.
7. В съответствие с изследванията и обсъжданията в рамките на Европейската комисия и Съвета на Европа за предотвратяване разпространението на незаконно и вредно съдържание по мрежата е важно в страната да се създаде ефективен механизъм за саморегулиране на Интернет. Необходимо е да се поощрят обществените организации и сдружения, производителите и доставчиците на услуги да предприемат мерки за:
8. – развитие на програмни и технически средства, с помощта на които работодателят или родителите могат да определят "опасните" по техните критерии области и да забранят достъпа до тях за своите служители или деца, при пълното зачитане на конституционните права на гражданите;
9. – въвеждане, в съответствие с международната практика, на механизми за оценка и самооценка на съдържанието на новите информационни услуги;

създаване и подкрепа на национални потребителски "горещи линии" против вредното и незаконно съдържание и осъществяване на сътрудничество в международен план;

– подготовка на кодекси за поведение при използването и предлагането на новите информационни услуги на публично достъпни места и в обществени и частни институции.

Законодателната уредба на Интернет следва да се създава при спазване на принципа на правния минимализъм. Необходими са и ясни правила за управлението на Интернет на територията на България, включително за принципите на получаване и закрила на имена на домейни.

Постепенно, последователно и еднообразно, в съответствие с Директива 98/48/ЕС, трябва да се създават основите на правната уредба на "услугите на ИО" като единна дейност, която обхваща съществуващите и създаващите се нови типове услуги, предоставяни на разстояние, с електронни средства и по индивидуална заявка на потребителите. Такива са например:

– професионалните услуги, предоставяни по телекомуникационен път от адвокати, брокери на недвижими имоти, застрахователни, осигурителни и търговски дружества и др.;

– интерактивни форми за развлечение като видео по заявка, компютърни игри онлайн и др.;

1. електронни библиотеки;

– електронна търговия, финансови трансфери;

– електронен нотариат;

1. – дистанционни образователни услуги и др.

**Сигурност на информационния обмен и защита на данните**

Успоредно с развитието на технологиите за ефективна защита на тайната на кореспонденцията и информационната неприкосновеност на потребителите на мрежите трябва да се развиват и правните средства за защита на данните.

Криптографските методи трябва да се използват свободно и в интерес и в защита на личната неприкосновеност. Доколкото криптографията не е оръжие, а технология, която допуска данните да се представят в нечитаем за масовата публика вид и по този начин може да се защитава тайната на медицинска, финансова и друга информация, трябва да се обсъди възможността за отпадане на ограниченията относно криптографски софтуер от международните споразумения за контрол върху сделките с оръжие и/или със стоки с двойна употреба.

Законодателството за защита на личните данни на гражданите е съществена част от правната уредба на ЕС като област без вътрешни граници и е приоритет в законодателната дейност.

Законът за защита на личната информация създава необходимата нормативна основа за гарантиране неприкосновеността на частния живот на лицето, правата и задълженията му в информационен план чрез:

– регламентиране на начините за събиране, управление и ползване на персонална информация;

– контрол от индивида на верността на информацията за него;

– закрила на личните данни срещу случайно или неоторизирано разрушаване, случайна загуба, както и срещу неоторизиран достъп, промяна или разпространение;

– свободно движение на данни в среда на развито ИО чрез развитие на средства за кодиране на информацията и защита на информационните бази;

– трансграничен пренос на персонална информация;

– недопускане събирането на лични данни, отнасящи се до раса, политически възгледи, религиозни или други вярвания, здравето и сексуалния живот на лицата.

Напредъкът в информационните технологии направи възможно обектите на авторското право да бъдат възпроизвеждани цифрово със сравнително несложни технологии и да бъдат разпространявани по телекомуникационен път.

Технологичните нововъведения поставят за решаване въпроси като:

– права върху имена на домейни – съществени за правото на интелектуална собственост са възможностите за използване като имена на домейни на търговски марки или други закриляни обекти, режимът на заявяване, регистриране (пред частна агенция) и, признаване (глобално), както и други проблеми, чиято правна уредба липсва или има смисъл да се актуализира;

– права върху софтуер – според ЕС и Световната организация за интелектуална собственост (СОИС) българското законодателство за закрила на софтуера е в съответствие с Директивата за правната закрила на компютърните програми 91/250/ЕЕС и със световните тенденции. Най-новото развитие на технологиите в тази област и приложението им в глобалните мрежи изправят българския законодател пред нерешени и в глобален план въпроси като авторскоправната закрила на хипервръзките, хипертекстовете и др.;

– права върху бази данни – авторскоправната закрила на базите данни следва да е в съзвучие с европейските и световните тенденции;

– права върху топологиите на интегралните схеми - като законовата уредба за закрила на топологиите на интегралните схеми уточнява правилата за разрешеното свободно използване на този обект.

Информационното общество е съпроводено и със специфични негативни явления - компютърни престъпления и престъпления в електронна среда.

Компютърните престъпления са престъпления по отношение на мрежи и комуникационни системи, като:

– незаконен достъп до информация;

– увреждане на данни;

– заличаване на записи за задължения и съответно неоснователно обогатяване;

– ползване на услуги без заплащане;

– злоупотреба с информационни системи и др.

Увеличават се престъпленията, за които телекомуникационните мрежи са благоприятна среда, като:

– порнография, насилие, расова дискриминация;

– пране на пари;

– организиране на общественоопасни действия - атентати, производство на експлозиви и др.

Необходимо е да се въведат ефективни наказания за подобни престъпления, които да са приложими и при трансграничните мрежи. Във връзка с това трябва да се оцени доколко съставите на "конвенционалните" престъпления могат да се прилагат и за новите комуникационни среди, като се има предвид, че наказателното право не се прилага по аналогия.

С оглед на конвергенцията на информационните технологии и телекомуникациите е необходимо да бъдат въведени промени в наказателно- процесуалното право за привеждането му в съответствие с възможностите на информационните технологии. Като важни проблеми пред законодателя следва да се посочат проследяването на извършителя на престъплението (поради възможен трансграничен характер на информационния обмен), идентифицирането му и определянето на приложимото право.

В областта на наказателнопроцесуалното право е необходимо да се ревизират ефективността и приложимостта на стандартни процедури като оглед и обиск, конфискуване на вещи и телефонно подслушване. За целта е необходимо:

– да се развият процедурите и техническите методи за обработка на електронни доказателства по начин, осигуряващ тяхната съвместимост между държавите. Разпоредбите на наказателнопроцесуалното право относно доказателствата, отнасящи се до традиционните документи, по сходен начин трябва да се прилагат и към данни, съхранявани в компютърна система;

– да се предприемат мерки, за да се сведат до минимум негативните последици от използването на криптографията при разследването на престъпления, без да се засяга нейната законосъобразна употреба;

– да се създават специализирани поделения за разследване на престъпления, за които са необходими специални познания в областта на информационните технологии. За целта са необходими учебни програми за лицата, които се занимават с наказателно преследване;

– да бъдат на разположение бързи и подходящи процедури и системи за връзки, съобразно които следствените органи да могат да изискват от чуждестранните органи незабавно да събират доказателства. В този смисъл е необходимо да се актуализират съществуващите договори за правна помощ.

**Национални приоритети:**

**1.Управление:**

Стратегията за изграждане на модерна административна система на Република България определя основните цели и цялостното виждане на българското правителство за създаване на ефективна държавна организация, като се обръща внимание на:

– ролята и значението на постоянната комуникация на правителството с гражданите и с техните организации в гражданското общество;

– необходимостта от внедряване на съвременни информационни и комуникационни технологии в дейността на администрацията и обслужването на гражданите и юридическите лица.

В процеса на преход към ИО е особено важно обществената информация и услуги да станат широко достъпни за гражданите по електронен път. Това е свързано с доближаване на администрацията до гражданите. Основните задачи в тази насока са:

– въвеждане на съвременни информационни технологии в управлението;

– изграждане на единна информационна и комуникационна среда;

– изграждане на единна информационна система за националния кадастър.

Развитието на ИО изисква също така модернизиране на системите в областта на сигурността и отбраната, както и компютъризация на съдебната система.

Непрекъснатото наблюдение и събиране на статистическа информация за развитието е от особено значение за управлението, за да се определят по-ясно приоритетите и проблемите в процеса на преход към ИО.

**Въвеждането на ИКТ в администрацията допринася за:**

– увеличаване на информационната й обезпеченост и възможността за взимане на по-ефикасни управленски решения;

– подобряване на качеството и увеличаване на спектъра на предоставяните административни услуги на гражданите и юридическите лица;

– въвличане в диалог по електронен път на гражданите, заинтересуваните общности и обществото като цяло и получаване на ефективна обратна връзка.

**За да се премине към безхартиен информационен обмен при използването на новите ИКТ, е необходимо:**

– администрацията да предостави възможности за телекомуникационна връзка с гражданите и стопанските организации, по която те да обменят информация от работните места или домовете;

– законодателно да се уреди правната сила на електронния документ и на електронния подпис и да се премахнат правните бариери пред електронния обмен на документи с официален характер;

– органите на администрацията да организират електронни справочници за издаваните от тях актове, както и за структурата, правомощията и адресите на отделните звена, за предлаганите от тях услуги, календар на задълженията на гражданите и др.;

– да бъдат създадени електронни версии на официалните издания на държавата, като се уреди правната сила на официалните носители на правна информация.

Новите ИКТ създават възможност и за по-ефикасни комуникации и обмен с европейските институции в процеса на подготовка на България за членство в ЕС. Затова е нужно да се създадат специализирани бази данни, отразяващи дейностите на институциите по подготовката на страната за членство, както и да се изградят ефективни телематични връзки със съответните институции на ЕС.

Като цяло развитието на ИО трябва да способства за хармонизиране на отношенията между администрацията, населението и бизнеса и за нарастване на демократичния контрол на обществото върху управлението на страната.

**Особена роля в това отношение има местната администрация. Затова е важно да се осигури:**

– пълноценно функциониране на административно-техническите механизми на местната администрация;

– информационно обслужване на взаимодействието й с държавната администрация;

– координация и контрол върху дейността на общинските търговски дружества;

анализ, планиране и прогнозиране на развитието на общините.

За да се предостави точна и актуална информация на гражданите за административната, стопанската, териториално-устройствената, комуналната, социалната и други сфери, е необходимо да се стимулира създаването на:

– специализирани приложения в помощ на местната администрация;

– географски информационни системи на общинско равнище, притежаващи аналитични и картографски функции, които съдържат данни за почви, недвижими имоти, пътна мрежа, комуникационна мрежа на инженерните съоръжения, електро- и топлозахранване, водоснабдяване и канализация, телефонизация и др.

При въвеждането на ИКТ в администрацията е важно да се оптимизира механизмът на обществените поръчки, за да се премахне корупцията. Необходимо е чрез прилагането на механизма за обществените поръчки да се осигури:

– равен достъп и национален режим за продуктите, услугите и доставчиците спрямо всички правни разпоредби, процедури и практики, свързани с възлагането на обществени поръчки, в съответствие с изискванията на Споразумението на WТО за обществени поръчки;

– прозрачност и краткосрочност на процедурите за търгове, конкурси и пряко договаряне;

– ясно разграничаване на отделните видове поръчки и регламентиране със закон на различията в процедурите по възлагане съобразно тяхната специфика;

– определяне на различни прагове в стойността на поръчките, над които задължително ще се изискват процедури на конкурс или търг и обвързване на праговете с тези, свързани с международни споразумения, по които Република България е страна;

– огласяване на обществените поръчки и достигане на информацията до най-широк кръг от потенциални участници, включително чуждестранни изпълнители;

– определяне на стратегически доставчици за определени дейности и унифицирано оборудване на звената на публичната администрация.

Необходимо е да бъде разработена държавна политика за единен подход при изграждането на национални информационни системи като част от национална информационна инфраструктура. Министерският съвет изготвя Единен акт за принципите и унифицираните стандарти за дейност във всички звена на публичната администрация. Този документ трябва да гарантира независимостта на отделните институции при развитието и използването на системите, както и на съдържанието на информацията, при спазване на общи стандарти, типово оборудване, функционални процедури и входно-изходни форми на информационните потоци.

Осъществяването на единна интегрирана информационно-управленска среда е свързано с изграждането на информационна и комуникационна инфраструктура на администрацията и прилагането на съвременни ИКТ в различни сфери: финанси, промишленост, селско стопанство, кадастър и поземлена регистрация, статистика, стандартизация, концесии и т.н.

Основни характеристики на инфраструктурата на единната информационна среда са:

– автоматизиране на дейността по извличане и предаване на данни между свързаните информационни фондове и създаване на възможности за нови връзки в рамките на интегрирана комуникационна среда - създаването на тази среда предоставя възможност на управленските равнища постепенно да овладеят и други нива на стандартизиране и интеграция на средата, възможност за работа в GroupWare, възможност за динамичен анализ на данни и др.;

– осъвременяване на начина и средствата за събиране и актуализация на първичните данни при работа с граждани и юридически лица - въвеждане в употреба на основата на развита комуникационна среда на съвременни средства за автоматизирана идентификация на физически и юридически лица на базата на нови електронни носители (например лазерни, чип, магнитни или комбинирани карти и др.);

– създаване и провеждане на активна информационна политика с цел осигуряване на отвореност и прозрачност на процеса на изграждане на модерна административна система на Република България, осигуряване на съвременни начини за достъп до публичната информация;

– преминаване на качествено нов принцип на предоставяните административни услуги за граждани, юридически лица и фирми, използвайки съвременните постижения в областта на информационните технологии (например електронни регистрации, справки, попълване на декларации и т.н.);

– осигуряване на надежден и бърз достъп до големите световни информационни системи с оглед интеграция на съществуващите и развиваните системи с тези на други държави.

Основна цел е изграждането на инфраструктурата на единна информационна среда, осигуряваща комуникация и обмен на данни между всички органи на държавната власт и техните администрации. Провежданата активна информационна политика трябва да осигури отвореност и прозрачност на процеса на изграждане на модерна административна система на Република България, което е съществено необходима част за присъединяването ни към Европейския съюз и изграждане на информационното общество.

На различните етапи на изграждане на единна информационна и комуникационна среда, които се конкретизират в Програмата за прилагане на съвременни информационни и управленски технологии в администрацията, разработена от Програмния съвет към Министерския съвет, е необходимо да бъдат достигнати следните цели:

Министерския съвет, е необходимо да бъдат достигнати следните цели:

– разработване на приоритетите за развитие на информационно-управленски технологии за нуждите на администрацията;

– изграждане на информационна и системна среда за функциониране на съществуващите и новосъздадените информационно-управленски технологии в администрацията;

– решаване на въпросите за надеждността и защитата на информацията в информационно-управленски технологии на администрацията;

– определяна начина на взаимодействия между различните автоматизирани информационни системи и комуникационни мрежи в администрацията, регламентиране на възможностите за достъп до информацията и за предоставяне на обществени услуги;

– създаване на условия за свързване с автоматизираните информационни системи и комуникационни мрежи на административните структури на европейските страни.

Съществен елемент при изграждането на националната информационна система е разработването на държавна политика за информационните услуги, които могат да извършват институциите, и тяхната категоризация:

– услуги с информация, представляваща предвидена от закона тайна;

– публична информация за безплатно ползване;

– публична информация за платено ползване по заявка.

При проектирането и изграждането на информационните системи за администрацията е важно да се постигне висока надеждност и сигурност на комуникациите и да се гарантира защита на данните. Необходимо е да се предвидят мерки в случаи на:

– постоянни или случайни откази на физическите компоненти на системите;

– отклонения в дейността, свързани с пропуски в проектирането на системите;

– неправилна работа на оператора или опити за съзнателна злоупотреба със системата или с ползваните данни;

– да се предвидят комплексни програми за сигурност на комуникациите в управлението на различни равнища: техническо (хардуерно и софтуерно), организационно, договорноправно, нормативно. Чрез последователно прилагане на програмите за сигурност да се ограничат възможностите за разрушаване или промяна на данните, включително при отказ на средствата за обработка, съхраняване или предаване на данни, неправомерен достъп до информация или опериране с нея.

При изграждане на национална информационна система е необходимо да се оценят съществуващите публични регистри и да се прилагат стандартите на ЕС за изграждане на публични хранилища на информация с регламентиран достъп до тях.

За целта трябва да се създадат и да се поддържат публични регистри, включително:

– единен публичен регистър за физическите лица, доразвиващ съществуващата ЕСГРАОН съобразно потребностите на обществото и изискванията на ЕС към регистрите с персонални данни;

– единен публичен регистър за юридическите лица, включително стопанските субекти, политическите партии, организациите с нестопанска цел, техни клонове и поделения; чрез единен идентификационен код да се премине към обединяване на съществуващите статистически, данъчни, съдебни, митнически, осигурителни и други бази данни;

– публичните регистри, поддържани в единния национален кадастър, службата по вписванията, български стандарти, свидетелства за съдимост и др.

Нещо повече – в тенденциите към глобализиране на социалното пространство в много случаи, особено в по-старата история (например установяването на империите), ние не откриваме културни смисли и значения, присъщи на модерността, напротив, много от световните империи си остават в състоянието на т. н. традиционни държави. Точно тази проблематика тълкува Т. Парсънс, разсъждавайки защо Римската империя не е станала модерно общество при наличието на сериозни предпоставки за модернизация (римското право и християнската религия). Освен това в неговата интерпретация именно глобалисткият елемент – териториалните и културни периферии – представлява един от факторите, предотвратили модернизацията на римското общество (еволюция на обществата).

Друг аргумент в тази посока представлява фактът, че в съвременната ситуация ние откриваме глобални тенденции с качествено отлични социокултурни характеристики – културни модели, ценностни ориентации, поведенчески стандарти и институции, които са доста далече от това, което ние разбираме под модерност. Това предполага два възможни варианта: или да се откажем от глобалисткото определение за модерността или да потърсим ново, качествено отлично определение, което да отговаря на глобалните тенденции, но да обхваща и тези разновидности на глобализиращия се социум, които досега не са попадали в полезрението на нашите интерпретации за модерно общество.

В този план популярност набира концепцията за алтернативните модерности. Много от теоретиците на исляма развиват концепцията за ислямската модерност като най-висша фаза на модерността, елиминирайки един от основните критерии, намиращ се в основата на западната модерност – секуларизацията. Наистина трябва да признаем, че именно религиозният контур на социокултурното пространство винаги е съдържал тенденция към глобално влияние. Великите световни религии като правило са надхвърляли границите на териториално, етническо и културно обособяване и са проявявали изключителна ефективност при проникването в социокултурни пространства, различни от тези, в които тези религии са възниквали. Такъв могъщ потенциал притежават и иудаизмът, и ислямът, и християнството, и будизмът. В този смисъл всеки случай на установяване на тяхното доминиращо влияние в определено социокултурно пространство може да бъде разбиран като модернизация в широкия смисъл – т. е. като социокултурна иновация.

Освен това монотеизмът на повечето световни религии несъмнено носи в себе си съществени характеристики на модернизацията (при будизма въздействието е значително по-сложно и опосредствано) – “разомагьосването” на света, формирането на единна социетална общност, еманципацията на личността пред Бога, универсалната и трудовата етика представляват елементи, в които именно религията съвместява глобалното и модерното. Така или иначе, независимо от дискусионния характер на това твърдение, Макс Вебер свързва духа на капитализма с протестантката етика, т. е. с процеса на религиозната реформация. Обществата, които като правило се обявявани като модерни, са секуларизирани, но това изобщо не означава елиминиране на религията като социална и културна система – тя продължава да играе съществена роля в културата им.

И разпространението на християнството на територията на Римската империя (завършило с придобиването на статус на единствена официална религия), и приемането на исляма във Велика България на Волга, и западноевропейската Реформация представляват радикални социокултурни иновации, настъпили в следствие на глобална културна инвазия. В същото време на дискусия подлежи дали всички тези исторически ситуации могат да бъдат разбирани като модернизация в тесния смисъл на тази дума.

Разбира се, преходът от постиндустриалното към информационното общество е свързан с комплексни трансформации на всички равнища на социокултурната система. Най-напред най-главният резултат от технологичния прогрес и особено от развитието на информационните технологии се състои в прехода от понятието “система” към концепцията за мрежата (или “паяжината”).

Мрежовата виртуална реалност във вид на интерактивна среда представлява принципно ново комуникативно пространство по сравнение с комуникативния континуум на масмедийния комуникативен и културен комплекс, характерен за ХХ век. Неговата специфика се състои в това, че цялата система от комуникативни действия и отношения, а също така ресурсите, натрупвани в резултат на целокупната човешка дейност, се обвързват в единна глобална структура и могат да бъдат активирани във всеки момент на времето.

Тази среда на виртуалната реалност завършва процеса на опредметяване на комуникациите и превръщането им в обективни събития, които не изчезват в необратимото време, а напротив – съхраняват се в единния информационен масив, в чиито предели те съществуват едновременно в Мрежата (в този случай главната буква е задължителна) в множество варианти, версии, интерпретации, които от своя страна притежават потенциал за самостоятелно развитие. Виртуалният свят не само не отстъпва по статута на своята действителност на актуалния. По своята дълбочина, по възможността за проникване в същността на съществуващото и ставащото, по мащабите на достъпа до цялостна информация, по многомерната нагледност и нейния превод към тримерното пространство на възприятието, по комплексния характер на проектиране на процесите, както и според възможностите на всеки участник да управлява самия процес, виртуалната реалност може да претендира на по-висока степен на действителност. Необходим компонент за създаване на структурите на информационното общество представлява масовото разпространение на информационните технологии и създаването на техния потребителски интерфейс.

Показатели за конституиране на информационния компонент на социалните отношения могат да бъдат количествените параметри, изразяващи участието на мрежовите информационни системи в различни форми на жизнедейност, както и индикаторите за равнището на усвояване на дигиталната култура и интернализацията на нейните познавателни, поведенски и инструментални компоненти.

Информационната култура може да се координира по различен начин с наличните социални структури и различни типове социални взаимодействия с определена степен на интензивност да се вписва във всякакви модели на комуникативно действие като експонира координацията между установените стереотипи на създаване на континуум на масмедийното влияние и неговото прерастване в киберпространство, формирано от мрежовите информационни системи и глобалната мрежа Интернет.

За нас обаче е съществено да решим дали мрежовата социална организация представлява качествено нов цивилизационен проект или е създадена на принципите на модерния. Разбира се, информацията в електронен вид, която се намира в Мрежата и е достъпна в всякакъв конвертируем и преработен вид във всяка точка на планетата, вече не е обект в класическия смисъл на тази дума. Тя е среда, тъкан. На мястото на актуалните социални отношения се появява виртуалното социално взаимодействие, което има комплексен характер. Благодарение на хипертекста то е свързано с цялата съвкупност от културния опит, натрупващ се в Мрежата, протича независимо от пространствените и цивилизационни бариери и демонстрира различието между стария и новия тип социална реалност.

Относителният дял на комплексните взаимодействия в Мрежата и създадените върху тяхната основа устойчиви и повтарящи се комуникационни и социокултурни структури, техните възможности за въздействие и обхват превръщат Интернет и мрежовите виртуални реалности в материален и информационен носител на новия тип взаимоотношения, които променят границите на това, което ние наричаме социум.

Преходът от централизирания и йерархизиран концептуален модел на “системата” към новите представи за мрежовите взаимодействия представлява радикално качествено изменение на целия обществен живот – ние наблюдаваме тези изменения и с невъоръжено око. Наблюдаемите характеристики на мрежовото взаимодействие също говорят за това, че тези изменения като че ли вървят в посока обратна на класическите представи за формирането на човешките общества. Ако формирането на “модерното” общество се е движело от “общността” към “обществото”, т. е. към социалната система – мрежовата форма на социалното взаимодействие отново пренася акцента към общността като такава. Именно общността (а не формалните институции) става реален

социален субект на мрежовите взаимодействия.

Приемайки че информационните технологии наистина радикално са изменили нашия живот, предизвиквайки шокови промени в различни аспекти на социалния живот, ние се питаме: дали това, което става е отрицание на принципите на модерния проект, замяна с някакви нови принципи? Ако навлезем в дълбочината на тези процеси, т. е. приложим към тях качествен изследователски подход, отговорът е по-скоро отрицателен. Първо, информационните технологии представляват по-висока, ако не висша фаза в развитието на инструменталната рационалност. Именно те реализират напълно идеята за целерационално действие като осигуряват единство между материалния процес, комуникацията, информацията, необходима за неговото управление и субекта, притежаващ пълен достъп до информационната система.

Компютърните мрежи създават виртуални модели на модерната култура, **те възпроизвеждат изцяло нейния перцептивно-семантичен континуум** (многомерно пространство на взаимодействие на образите, символите, операциите по предаване на смисъл, начините за конструиране на социалната реалност) като основа за всички комуникационни процеси в информационното общество. Затова изобщо не можем да се съмняваме в това, че техноструктурата на информационното общество представлява носител на всички основни характеристики на модерността: инструменталната рационалност, сциентизма, секуларността.

Можем да смятаме мрежовото пространство за секуларно, светско, защото технологичните принципи, начините на конфигуриране на мрежите, правилата и характеристиките на мрежовите взаимодействия, не включват някакви ценностно-рационални аспекти, произтичащи от една или друга религия. Напротив, Мрежата може да пропуска всякакви съдържания, независимо от техния религиозен или нерелигиозен характер, мрежовите взаимодействия не могат изобщо да бъдат зависими от религиозни нагласи, дори напротив – оптималното функциониране на Мрежата изключва рестрикции, произтичащи от религиозни мотиви.

Мрежата не може да бъде нито християнска, нито будистка, нито атеистична, макар в нея да циркулират виртуални образци, текстове, образи и комуникативни стереотипи, характерни за всички възможни религии, вярвания и предразсъдъци, чиито носители са се добрали до компютър с включен Интернет. Същото можем да кажем и за т. н. киберрелигии, чиято поява изобщо не означава, че компютърната техника съдържа в себе си симулация на религиозна система.

**ПРИМЕР: Играта Синия кит…**

Начинът на формиране на нови типове религиозно светоусещане напомня повторение на социокултурния цикъл на възникване и утвърждаване на религиите. Мрежовата реалност се превръща в нов прототип на обективната (макар и виртуална) реалност, от който се извличат абстракции за поклонение, обожествяване и сакрализация. Аналогично на това как от анимистичната фаза в развитието на културата се появяват култовете към животните, на новото равнище се появяват култовете на мрежовите феномени (новите “природни” стихии): например вирусите, операционните системи и т.н.

В този план възникването на религиозния социокултурен комплекс не произтича от съдържателната и смислова характеристика на Мрежата и мрежовите отношения. Това се случва по същия начин както Слънцето става обект на олицетворение и обожаване и в края на краищата се превръща в Бога на Слънцето, макар да представлява една звезда, природно явление, не притежаващо никакви божествени свойства. По същия начин Вирусът става обект на култ, без да представлява по никакъв начин бог или нещо подобно. Така както в една модерна демократична държава принципът на секуларизацията гарантира съвместното съществуване на представители на различни религии, пантеисти и атеисти, съхранявайки отношенията на толерантност между тях, Мрежата предоставя своите ресурси на всички, независимо от тяхната религиозна или нерелигиозна принадлежност. Напротив, именно нейната секуларна природа гарантира поместването на целия социокултурен материал в нейните виртуални анали.

Още през индустриалната епоха електронните средства за комуникация вече стават инструменти на конструиране на екстериториални социални структури. Една от причините за краха на тоталитарните комунистически общества се състои в това, че техните елити се стремяха на всяка цена да оградят обществото от непосредствен контакт с модерния западен свят, който ги превъзхождаше във всички отношения. Именно средствата за масова комуникация установяваха този контакт, който в края на краищата доведе до поражението на охранителната рестриктивна идеология. Поради това развитието на технологията на комуникация, което доведе до повсеместно функциониране на принципа на “близкодействието” на социокултурната реалност, т. е. до нейната пълна независимост от пространствените параметри, представлява последователна реализация на модерните принципи, а не тяхно отрицание или ново качество.

В този план е много важно насрещното движение на глобалната комуникация и близкодействието на социалните отношения с глобалистките тенденции на религиозния соцокултурен комплекс. Да си спомним как в рок- опера “Jesus Christ Superstar” в своята прочута ария Юда се удивлява на могъщото влияние на християнството, което се справя без помощта на средствата за масова комуникация. Транслокализацията като характерна черта на късната фаза на модерната епоха в изключителна степен засяга религията. Независимо от своя глобален потенциал религиозните култове са били ограничавани от определени зони на своето въздействие, очертаващи точките на цивилизационни разломи.

Масмедийното и особено информационното общество превръща световните религии в **глобални религии**, като глобалният обхват означава не само териториално влияние, но и навлизане във всички пластове на преживяването на действителността, на жизнения свят, които са останали незасегнати в докомпютърната ера. Благодарение на виртуалните реалности религията се интернализира пълно и цялостно. При това глобалният обхват става достъпен не само за великите световни религии (християнство, иудаизъм, ислям, будизъм), но и на по-скромни по мащаби на влияние деноминации, които могат да бъдат представени в Мрежата и имат достъп до потребителите в не по-

малка степен от доминиращите религиозни структури и институции. Тази характеристика на религията представлява кулминация на тенденциите, появили се още в началото на модерната епоха. Великите географски открития и колонизацията на света довеждат до разпространението на европейското християнство на все по-обширни територии. Вследствие развитието на електронните средства за комуникация и масовата миграция се превръщат в ключови фактори за глобализацията на религиозните пространства.

Цивилизационните разломи вече не се намират на границите на държавите – представители на различни цивилизации, а на чертата, разделяща две къщи в един европейски град. Глобалната комуникационна връзка и виртуалните реалности се съчетават с непосредствения контакт, реализиращ специфични мултикултурални отношения. Ако взаимодействията между индивида и социалните институции са детериторизирани и глобални, то неговите отношения с представителите на отдалечени култури стават непосредствени. За разлика от непосредствените социални контакти в предмодерната традиционна ера – новата “глокализирана” ситуация събира в непосредствено общуване представители на различни и коренно отличаващи се социални общности и култури.

Следващата характеристика, обвързваща представите за културата на модерното общество, глобализацията и развитието на информационните технологии, представлява социокултурното значение на времето. Ролята на комуникационните технологии за функционирането на социалните структури се изразява в това, че тяхното приложение модифицира времето на протичане на процесите, времето на взаимодействие, времето на възприятие на реалността, времето на актуализиране на социалните взаимодействия и способността да се отговаря на предизвикателства. Ако в традиционните общества ходът на времето е цикличен, всички действия се повтарят и нищо непредвидено от първоначалната програма за устройството на света и обществото не се случва, то в модерното общество основен принцип представлява изменението. Синоним на модерността става трансформацията, способността светът да се изменя и преобразува.

**Информационни технологии и глобализация.**

Съвременната културна ситуация се характеризира с огромно

разнообразие на социални, политически и икономически комуникативни мрежи,

които не само просто обхващат целия актуален свят, но създават, поддържат и

възпроизвеждат в ново качество множество различни типове реалности,

напълно равноправни и функциониращи в различен контекст. Всички тези

реалности изпълняват социални функции и поради това въпреки множеството

измерения и разнообразието от поместените в тях ориентации и нагласи, се

формират като единно социално пространство.

Общата рамка за разглеждане на тази нова и различна културна ситуация

предполага и специфичен категориален апарат, чрез който бихме могли да

осмислим и изследваме цялостните трансформации, породени от глобалния

ефект, предизвикан от информационните технологии. Като основни за

глобализираната съвременна реалност категории, които се нуждаят от

специално осмисляне, можем да посочим триадата: глобално, локално и

транснационално. От дефинирането на тези понятия и установяването на

техните връзки и зависимости зависи не само концептуалният модел за

глобалната култура, за процесите в нея и тенденциите в нейното развитие, но и

изработване на инструментариум за изследване на нейните емпирични прояви.

Глобалният характер на съвременните комуникации преодолява

съществуващата в епохата на индустриалното общество схема за контактите

между културите, при които взаимодействията се ограничават преди всичко в

областта на икономиката, политиката, идеологията и пропагандата, а останалите

области на социално-културните системи или са скрити зад непрозрачна ограда,

или се филтрират от управляващите елити и техните комуникационни екипи.

Същността на протичащите глобализационни процеси в съвременния

свят е в това, че самият контекст и начинът на комуникиране между различни

групи и общности открива нови, не подозирани до сега, проблеми и конфликти

– най-често социално-политически и религиозни. Те се формират и намират своя непосредствен израз в противоречията между локалните нива на

взаимодействие националните държави и формиралите се световни

наднационални играчи. Конфликтите във всички тези плоскости се проявяват

като сблъсък между различни културни модели. Глобалната реалност създава континуална среда, преодоляваща

границите на националните държави. По този начин тя не само премахва

разделенията между националните култури, но и чрез многомерно и постоянно

възпроизвеждано взаимодействие променя етнически, национални и религиозни

традиции. В този контекст възникват нови по своя характер предизвикателства

пред социологията на културата. Най-общо поставеният въпрос звучи така:

Възможно ли да се осъществи нарастваща хомогенизация на културите и

тяхното пълно смесване в единна глобална култура и какво ще се случи със

самите национални култури? Обратната хипотеза гласи: националните култури

само ще променят своя контекст, но няма да изчезнат.

**Информационните технологии и модерното общество.**

Една обща за тези представи конструкция представлява идеята за трансформацията на социалното време като демаркационна линия за модерното общество, в качеството на изключително релевантен индикатор, което отличава едно алтернативно състояние на социума. Изключително важно обстоятелство, засягащо настоящата тема, представлява ролята на средствата за комуникация при формирането на това алтернативно състояние на социума. В този план можем да разграничим предпоставките, които правят възможно развитието на обществото в тази посока. Преди класическите според Парсънс предпоставки – римското право и монотеистичната християнска религия, можем да изтъкнем появата на писмеността като начало на опосредствания начин на комуникация, променящ структурата на социалното време. Писаният закон променя характера на социалните отношения като ги извежда извън сферата на непосредственото общуване и променя принципа на действието им от тук и сега, до периода, в който е в сила неговото действие и пространството, което е в неговата юрисдикция. На тази основа впоследствие ние можем да анализираме ролята на книгопечатането при изграждането на комуникационната структура на модерното общество и трансформацията в характера на социалното действие.

Другата линия на модернизация касае развитието на целия набор от комуникационни средства, които радикално променят структурата на времето – транспортът, пощите, телефонът и телеграфът. В този план можем да определим като модерно това общество, което притежава комуникационна консистентност – взаимодействието между социалните субекти вече протича в единен комуникационен континуум.

Ако при традиционните комуникации едно събитие е изолирано по време от възприятието си на разстояние, по-голяма от това на непосредственото общуване, модерното общество се характеризира именно с континуалността на своите социални отношения. Събитието се намира в пределите на възприятие, т. е. времевото разстояние между факта на събитието и неговата перцепция вече е пренебрежимо малко от гледна точка на мащабите, в които функционира социалната система. Книгопечатането в своята същност трансформира социалните комуникации в една друга посока – създаването на единна знакова ситуация.

Ако при непосредственото общуване комуникативното действие е насочено от субекта към обекта, то при книгопечатането структурата на това действие е видоизменена. Ние вече имаме действие, насочено от субекта към много обекти, а характерът на самото действие включва създаването на единна знакова ситуация, в която това съдържанието на това действие да бъде декодирано. Книгата все още предполага наличието на спонтанна бариера на ценза – наличие на специална образователна подготовка и културно ниво у читателя (по това време грамотността не е всеобщо качество).

Истинската комуникационна революция на печатното слово се извършва от вестниците, които вече не просто отправят съобщения към някакви комуникационни обекти, а всъщност отправят **масови послания,** чиито получатели образуват универсална общност, приближаваща се до мащабите на обществото като цяло. Впоследствие диапазонът на тези масови послания се разширява след появата на материални носители, които могат да запазват информацията, съдържаща се в комуникативния акт. Най-напред това е фонографът, на чиято основа се създава впоследствие грамофонът, след това идва ред на магнетофоните, касетофоните, а по-нататък щафетата е поета от компютърните технологии. Тази трансформация на социалното време завършва цикъла на социална динамика, започнал още с изобретяването на писмеността – социалното време вече обхваща в своето сега миналото, запаметено на материален носител. При традиционните средства за комуникация, т. е. при непосредственото общуване комуникативното събитие отшумява след своето възприятие (например един концерт) и при желание да бъде повторено, процесът започва отначало. Поради това цялостното възпроизводство на културните форми се извършва в затворена среда, която е съсредоточила в себе си дейност по формиране на определени способности за културна изява.

В микромащаб един музикант, например трябва отново да изсвири определено произведение (като по принцип е изгубил част от съдържанието, което е било възпроизведено предишния път – той не е в състояние да „схване” уникалността на момента, в който някога е свирил). В макросоциален план всяка генерация предава опита си на друга генерация в затворена професионална среда „на посветените”, като при това се изгубва част от специфичното съдържание, което не може да бъде възпроизведено, доколкото е останало извън паметта. Поради това например ние не можем дори да си представим как се е свирила музиката на Йохан Себастиан Бах в неговата епоха, а имаме пред себе си само записания нотен текст и еволюиралите във времето представи за съдържанието на неговите произведения.

Наличието на запаметен текст, който се възпроизвежда на материален носител, позволява ние да вървим напред, продължавайки от точката, на която сме се спрели, доколкото този момент не е отшумял, а може да бъде директно даден във възприятието на запаметеното съдържание. Появата на радиото и телевизията променя изцяло времевата структура на социалните комуникации като вече превръща знаковата ситуация в перманентна културна реалност. Комуникационното пространство, създадено от новите средства за масова комуникация, става доминиращо, то легитимира поведението на социалните субекти по отношение на единна знакова ситуация. Ако в традиционните общества комуникацията е пространството, в което се поместват властните отношения, в модерното общество комуникацията се превръща в инструмент на самата власт.

Знаковата ситуация, която се задава от комуникационния субект, и се възприема релевантно от получателите, всъщност се превръща в еквивалент на социалния ред и в носител на културната система Превръщайки се във факт на единно комуникационно пространство утвърдените като кодове за интерпретация знакови системи вече филтрират всички постъпващи съдържания. Например публиката, формирала се около един поп-фолк ТВ канал, е обединена от дискурс, в който Шопенхауер или Кьеркегор биха били същества от друга планета и биха заемали най-ниската (или никаква) позиция в скалата на ценностните ориентации. Глобализиращият ефект на комуникациите превръща спорадичните комуникационни актове в **масова комуникация,** притежаваща знакова ситуация, достъпна за все по-голяма част от населението на все по-широки територии, за да се стигне до комуникационна мрежа, обхващаща света като цяло в глобалната мрежа. Точно масовата комуникация дава комуникативната форма за това, което Парсънс нарича „социетална общност”. Това дава основание да обвържем понятията за глобализация, комуникативен континуум и

модерно общество.